Priekšlikums EIROPAS PARLAMENTA UN PADOMES REGULA par lolojumdzīvnieku nekomerciālu pārvietošanu /* COM/2012/089 final - 2012/0039 (COD) */





PASKAIDROJUMA RAKSTS 1. PRIEKŠLIKUMA KONTEKSTS 1.1. Priekšlikuma pamatojums un mērķi Priekšlikums paredz atcelt un aizstāt Eiropas Parlamenta un Padomes Regulu (EK) Nr. 998/2003 par dzīvnieku veselības prasībām, kas piemērojamas lolojumdzīvnieku nekomerciālai pārvietošanai, un ar kuru groza Padomes Direktīvu 92/65/EEK[1]. 1.2. Juridiskais fons Ar Eiropas Parlamenta un Padomes 2009. gada 11. marta Regulu (EK) Nr. 219/2009, ar ko, ievērojot Līguma 251. pantā minēto procedūru, vairākus instrumentus pielāgo Padomes Lēmumam 1999/468/EK attiecībā uz regulatīvo kontroles procedūru[2], Regula (EK) Nr. 998/2003 pielāgota regulatīvajai kontroles procedūrai. Pēc tam tā būtiski grozīta ar Eiropas Parlamenta un Padomes 2010. gada 19. maija Regulu (ES) Nr. 438/2010, ar kuru groza Regulu (EK) Nr. 998/2003 par dzīvnieku veselības prasībām, kas piemērojamas lolojumdzīvnieku nekomerciālai pārvietošanai[3], jo īpaši pagarinot Regulas (EK) Nr. 998/2003 6., 8. un 16. pantā paredzēto pārejas režīmu līdz 2011. gada 31. decembrim. Daļēji tā pielāgota Līgumam par Eiropas Savienības darbību (LESD). Taču deklarācijā, kas pievienota Regulai (ES) Nr. 438/2010, Komisija apņēmusies ierosināt Regulas (EK) Nr. 998/2003 pārskatīšanu kopumā un jo īpaši to aspektu pārskatīšanu, kas saistīti ar deleģētajiem un īstenošanas aktiem. Regulā (EK) Nr. 998/2003 paredzēts arī, ka no 2011. gada 3. jūlija, t. i., kad beidzas tās 4. panta 1. punktā paredzētais astoņu gadu pārejas laiks, vienīgais lolojumdzīvnieku — suņu, kaķu vai balto jeb mājas sesku — identifikācijas līdzeklis ir elektroniska identifikācija. Tomēr joprojām tiek uzskatīts, ka dzīvnieks ir identificēts atbilstoši minētajai regulai arī tad, ja tam ir skaidri saskatāms tetovējums, kas izveidots pirms minētās dienas. Tā kā ir beidzies iepriekšminētais pārejas režīms un laiks un ir nepieciešams izdarīt vairākus grozījumus, lai Regulā (EK) Nr. 998/2003 noteiktās dzīvnieku veselības prasības vienkāršam pilsonim pietiekami skaidrā un pieejamā veidā pielāgotu LESD, minētā regula būtu jāatceļ un jāaizstāj ar šo priekšlikumu. 2. APSPRIEŠANĀS AR IEINTERESĒTAJĀM PERSONĀM Tā kā šā priekšlikuma mērķis galvenokārt ir pielāgot Regulu (EK) Nr. 998/2003 LESD 290. un 291. pantam un precizēt konkrētus minētās regulas aspektus, būtiska ietekme nav paredzēta. Tādējādi nav vajadzīga īpaša apspriešanās un ietekmes novērtēšana. 3. PRIEKŠLIKUMA JURIDISKIE ASPEKTI 3.1. Ierosināto pasākumu kopsavilkums Priekšlikuma mērķis ir atcelt un aizstāt Regulu (EK) Nr. 998/2003 ar ierosināto regulu, kura: a) pielāgo pilnvaras, kas ar LESD 290. un 291. pantu piešķirtas Komisijai attiecībā uz Regulu (EK) Nr. 998/2003; b) vienkāršam pilsonim precizē režīmu, kas tiks piemērots pēc Regulas (EK) Nr. 998/2003 6., 8. un 16. pantā paredzētā pārejas režīma un 4. panta 1. punktā paredzētā pārejas laika beigām. 3.2. Juridiskais pamats Priekšlikuma galvenais mērķis ir dzīvnieku un sabiedrības veselības aizsardzība. Tāpēc, tā kā Regulas (EK) Nr. 998/2003 pamatā bija Eiropas Kopienas dibināšanas līguma 37. pants un 152. panta 4. punkta b) apakšpunkts, priekšlikuma pamatā attiecīgi ir LESD 43. panta 2. punkts un 168. panta 4. punkts. 3.3. Subsidiaritātes princips Subsidiaritātes principu piemēro, ciktāl priekšlikums nav ES ekskluzīvā kompetencē. Dalībvalstis nevar pietiekami labi sasniegt priekšlikuma mērķus. Lai kompetentajām iestādēm (ES, nacionālajām un trešo valstu) un vienkāršajiem pilsoņiem samazinātu administratīvo slogu un vienlaikus saglabātu dzīvnieku un sabiedrības veselības augstu aizsardzības līmeni, nepieciešamas Savienības līmeņa dzīvnieku veselības prasības, kas attiektos uz lolojumdzīvnieku nekomerciālu pārvietošanu no dalībvalstīm vai trešām valstīm uz dalībvalstīm. 3.4. Proporcionalitātes princips Saskaņā ar proporcionalitātes principu, šis pasākums paredz vienīgi to, kas vajadzīgs šā mērķa sasniegšanai. Pasākuma forma ir Eiropas Parlamenta un Padomes regula, kas ir tieši piemērojama visās dalībvalstīs. Tādējādi nacionālajām un ES pārvaldes iestādēm neradīsies izmaksas par tiesību aktu transponēšanu valsts tiesību aktos. 3.5. Juridiskā instrumenta izvēle Ierosinātais juridiskais instruments: Eiropas Parlamenta un Padomes regula. Citi līdzekļi nebūtu piemēroti, jo pasākuma mērķus visefektīvāk var sasniegt ar pilnībā saskaņotām prasībām (tostarp ar laicīgu stāšanos spēkā) visā Savienībā un tādējādi nodrošinot to lolojumdzīvnieku brīvu pārvietošanos, kuri ceļo kopā ar īpašnieku. 4. IETEKME UZ BUDŽETU Priekšlikums neietekmē Savienības budžetu. 5. PAPILDU INFORMĀCIJA Ierosinātais tiesību akts būtu jāattiecina uz Eiropas Ekonomikas zonu, jo tas skar EEZ jautājumu. Padomes 1992. gada 13. jūlija Direktīvā 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A(I) pielikumā[4], kas attiecas uz suņu, kaķu un mājas sesku tirdzniecību un importu, ir atsauces uz attiecīgajiem Regulas (EK) Nr. 998/2003 noteikumiem. Savienības tiesību aktu konsekvences un saskanības labad būtu jāgroza Direktīva 92/65/EEK un jāaizstāj atsauces uz Regulu (EK) Nr. 998/2003 ar atsaucēm uz ierosināto tiesību aktu. Abi priekšlikumi tiek iesniegti kopā, lai tiktu pieņemti vienlaikus. 2012/0039 (COD) Priekšlikums EIROPAS PARLAMENTA UN PADOMES REGULA par lolojumdzīvnieku nekomerciālu pārvietošanu (Dokuments attiecas uz EEZ) EIROPAS PARLAMENTS UN EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu un 168. panta 4. punkta b) apakšpunkta ievadfrāzi, ņemot vērā Eiropas Komisijas priekšlikumu, pēc tiesību akta projekta nosūtīšanas valstu parlamentiem, ņemot vērā Eiropas Ekonomikas un sociālo lietu komitejas atzinumu[5], ņemot vērā Reģionu komitejas atzinumu[6], saskaņā ar parasto likumdošanas procedūru, tā kā: (1) Eiropas Parlamenta un Padomes 2003. gada 26. maija Regula (EK) Nr. 998/2003 par dzīvnieku veselības prasībām, kas piemērojamas lolojumdzīvnieku nekomerciālai pārvietošanai, un ar kuru groza Padomes Direktīvu 92/65/EEK[7], nosaka dzīvnieku veselības prasības, kas piemērojamas mājdzīvnieku nekomerciālai pārvietošanai no dalībvalsts vai trešās valsts uz dalībvalsti un pārbaudes, kas piemērojamas šādai pārvietošanai. Tās mērķis ir nodrošināt pietiekamu drošības līmeni attiecībā uz sabiedrības un dzīvnieku veselības riskiem, kas saistīti ar minēto nekomerciālo pārvietošanu, un likvidēt nepamatotus šķēršļus šādai pārvietošanai. (2) Deklarācijā, kas pievienota Eiropas Parlamenta un Padomes Regulai (ES) Nr. 438/2010,[8] ar kuru groza Regulu (EK) Nr. 998/2003, Komisija apņēmusies ierosināt Regulas (EK) Nr. 998/2003 pārskatīšanu kopumā un jo īpaši to aspektu pārskatīšanu, kas saistīti ar deleģētajiem un īstenošanas aktiem. Tādēļ, ņemot vērā to, ka stājies spēkā Līgums, pilnvaras, kas ar Regulu (EK) Nr. 998/2003 piešķirtas Komisijai, nepieciešams pielāgot tā 290. un 291. pantam. Ņemot vērā, cik daudz grozījumu izdarāms dzīvnieku veselības prasībās, ko nosaka Regula (EK) Nr. 998/2003, un lai nodrošinātu to pietiekamu skaidrību un pieejamību vienkāršajiem pilsoņiem, minētā regula būtu jāatceļ un jāaizstāj ar šo regulu. (3) Ņemot vērā to, ka šīs regulas mērķi, proti — noteikt sabiedrības veselības un dzīvnieku veselības noteikumus attiecībā uz I pielikumā uzskaitīto dzīvnieku sugu nekomerciālu pārvietošanu, lai novērstu un mazinātu šādas pārvietošanas radīto risku sabiedrības veselībai un dzīvnieku veselībai, — nevar pietiekami labi sasniegt atsevišķās dalībvalstīs, un to, ka to var labāk sasniegt Savienības līmenī, Savienība var pieņemt pasākumus saskaņā ar Līguma 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šī regula paredz vienīgi tos pasākumus, kas ir vajadzīgi šā mērķa sasniegšanai. (4) Ar šo regulu būtu jāizveido to dzīvnieku sugu pozitīvais saraksts, kurām piemērojamas saskaņotas dzīvnieku veselības prasības, ja šo sugu dzīvnieki ir lolojumdzīvnieki un ja tos pārvieto nekomerciālām vajadzībām. Sagatavojot šādu sarakstu, būtu jāņem vērā uzņēmība pret trakumsērgu vai to loma trakumsērgas epidemioloģijā. (5) Padomes 1992. gada 13. jūlija Direktīva 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A(I) pielikumā[9], cita starpā nosaka dzīvnieku veselības prasības, kas piemērojamas suņu, kaķu un mājas sesku — pret trakumsērgu uzņēmīgu sugu — tirdzniecībai un importam. Šo sugu dzīvnieki tiek turēti arī kā lolojumdzīvnieki un bieži īpašnieka pavadībā nekomerciālām vajadzībām tiek pārvietoti Savienībā un uz Savienību, tāpēc šajā regulā būtu jānosaka dzīvnieku veselības prasības, kas piemērojamas šo sugu nekomerciālai pārvietošanai dalībvalstīs. Sugu saraksts ir minētās regulas I pielikuma A daļā. (6) Līdzīgi būtu jāiedibina arī juridiskais satvars dzīvnieku veselības prasībām, kas piemērojamas to dzīvnieku sugu nekomerciālai pārvietošanai, kuras neskar trakumsērga vai kuras nav epidemioloģiski nozīmīgas attiecībā uz trakumsērgu un kurām, ja tās neturētu kā lolojumdzīvniekus, piemērotu citus Savienības tiesību aktus, ieskaitot tiesību aktus par produktīvajiem dzīvniekiem. Sugu saraksts ir šīs regulas I pielikuma B daļā. (7) Šīs regulas I pielikuma B daļas sarakstā būtu jāiekļauj bezmugurkaulnieki, izņemot bites un kamenes, uz kurām attiecas Direktīva 92/65/EEK, un gliemji, vēžveidīgie un adatādaiņi, uz kuriem attiecas Direktīva 2006/88/EK[10]. Tajā būtu jāiekļauj arī nekomerciālos akvārijos audzētie dekoratīvie ūdensdzīvnieki, kuri nav Direktīvas 2006/88/EK darbības jomā, kā arī abinieki un rāpuļi. (8) Bez tam sarakstā būtu jāiekļauj visas putnu sugas, izņemot mājputnus, uz kuriem attiecas Direktīva 92/65/EEK un Padomes 2009. gada 30. novembra Direktīva 2009/158/EK par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm[11], kā arī grauzēji un mājas truši. (9) Taču Savienības tiesību aktu konsekvences labad, kamēr nav iedibināti Savienības noteikumi, kas reglamentē B pielikumā uzskaitīto sugu dzīvnieku nekomerciālu pārvietošanu no trešām valstīm un teritorijām uz kādu dalībvalsti, arī turpmāk šādai pārvietošanai jāpiemēro spēkā esošie nacionālie noteikumi, ja vien tie nav stingrāki par noteikumiem, ko piemēro šo dzīvnieku komerciālam importam. (10) No otras puses un neskarot Direktīvas 92/65/EEK un 3. pantu, 9. panta 3. punktu un 10.a pantu, dalībvalstīm nebūtu jānosaka dzīvnieku veselības prasības attiecībā uz B pielikumā uzskaitīto sugu dzīvnieku nekomerciālu pārvietošanu no dalībvalsts uz dalībvalsti, ja vien noteikumi, kas reglamentē šādu pārvietošanu nav iedibināti saskaņā ar minēto regulu. (11) B pielikumā uzskaitīto sugu dzīvnieki var piederēt pie sugām, kam vajadzīga īpaša aizsardzība, tāpēc šī regula būtu jāpiemēro, neskarot Padomes 1996. gada 9. decembra Regulu (EK) Nr. 338/97 par savvaļas dzīvnieku un augu sugu aizsardzību, reglamentējot to tirdzniecību[12]. (12) Lai skaidri nošķirtu noteikumus, kas attiecas uz to suņu, kaķu un mājas sesku nekomerciālu pārvietošanu, tirdzniecību un importu Savienībā no trešām valstīm, uz kuriem attiecas Direktīvas 92/65/EEK dzīvnieku veselības prasības, šajā regulā būtu ne tikai jādefinē lolojumdzīvnieks, bet arī šādu dzīvnieku nekomerciāla pārvietošana kā pārvietošana, kura ne tieši, ne netieši nav saistīta ar finansiālu labumu vai īpašumtiesību maiņu, kas arī nav šīs pārvietošanas mērķis. (13) Uzlabojumi Savienībā trakumsērgas situācijā rosinājuši Īriju, Maltu, Zviedriju un Apvienoto Karalisti atteikties no obligātās sešu mēnešu karantīnas sistēmas, ko tās gadu desmitiem piemērojušas konkrētiem lolojumdzīvniekiem, kas tiek pārvietoti uz to teritoriju, aizstājot to ar alternatīvu sistēmu, kurā ir mazāk ierobežojumu un kura nodrošina līdzvērtīgu drošuma līmeni Regulā (EK) Nr. 998/2003 noteiktajam. Šīs dalībvalstis uzskaitītas Regulas (EK) Nr. 998/2003 II pielikuma A daļā, un līdz 2011. gada 31. decembrim papildus derīgai trakumsērgas vakcīnai saskaņā ar nacionālajiem noteikumiem bija piemērojama pirmsieceļošanas pārbaude attiecībā uz trakumsērgas vakcīnas efektivitāti lolojumdzīvniekiem — suņiem un kaķiem — no citas dalībvalsts un konkrētām trešām valstīm un teritorijām. (14) Regulas (EK) Nr. 998/2003 II pielikuma B daļas 1. iedaļā ir uzskaitītas pārējās dalībvalstis, kā arī valstis un teritorijas, kuras minētajā regulā uzskata par minēto dalībvalstu daļu, jo nacionālie pārvietošanas nosacījumi attiecas uz tās I pielikumā uzskaitīto sugu dzīvniekiem, vai kuras tiek uzskatītas par pielīdzināmām dalībvalstīm gadījumos, kad šos dzīvniekus starp dalībvalstīm un šīm valstīm un teritorijām pārvieto nekomerciālām vajadzībām. (15) Līguma 355. panta 5. punkta c) apakšpunkts un Padomes 1973. gada 12. marta Regula (EEK) Nr. 706/73 par Kopienas režīmu, ko Normandijas salās un Menas salā piemēro lauksaimniecības produktu tirdzniecībai[13], paredz, ka Savienības veterinārie tiesību akti attiecas uz minētajām salām, kas Regulā (EK) Nr. 998/2003 tiek uzskatītas par Apvienotās Karalistes daļu. (16) Ņemot vērā, ka Regulā (EK) Nr. 998/2003 paredzētais pārejas režīms ir beidzies un Savienības tiesību aktu skaidrības labad šīs regulas II pielikumā būtu jāiekļauj dalībvalstu saraksts, kurā būtu Īrija, Malta, Zviedrija un Apvienotā Karaliste, teritorijas, kas ir dalībvalstu daļa, un Gibraltārs, un šajā regulā būtu jāprecizē dzīvnieku veselības nosacījumi, kas piemērojami I pielikuma A daļā uzskaitīto sugu lolojumdzīvnieku nekomerciālai pārvietošanai no dalībvalsts un no trešām valstīm un teritorijām uz dalībvalsti. (17) Regulā (EK) Nr. 998/2003 paredzēts arī, ka pārejas laikā I pielikuma A un B daļā uzskaitīto sugu dzīvnieki uzskatāmi par identificētiem, ja tiem ir vai nu skaidri salasāms tetovējums vai elektroniska identifikācijas sistēma (uztvērējraidītājs). Tāpēc šajā regulā būtu jāprecizē noteikumi par I pielikuma A daļā uzskaitīto lolojumdzīvnieku marķēšanu, ieskaitot tām personām vajadzīgo kvalifikāciju, kuras pēc tam, kad 2011. gada 3. jūlijā beidzies pārejas laiks, veic marķēšanu. (18) Regulas (EK) Nr. 998/2003 Ia pielikumā izklāstītas tehniskās prasības lolojumdzīvnieku identifikācijai ar uztvērējraidītājiem. Minētās tehniskās prasības atbilst starptautiski pieņemtajiem standartiem, un bez būtiskiem grozījumiem tās būtu jāizklāsta šīs regulas III pielikumā. (19) Lai aizsargātu sabiedrības veselību un I pielikumā uzskaitīto sugu lolojumdzīvnieku veselību, šajā regulā būtu jāparedz iespēja pieņemt profilaktiskus veselības pasākumus pret slimībām un infekcijām (izņemot trakumsērgu). Minēto pasākumu pamatā vajadzētu būt validētai zinātniskai informācijai, un tie būtu jāpiemēro proporcionāli riskam, kas apdraud sabiedrības vai dzīvnieku veselību un ir saistīts ar to dzīvnieku nekomerciālu pārvietošanu, kurus varētu skart šīs slimības vai infekcijas. Tiem būtu jāietver noteikumi par dalībvalstu un to daļu iedalīšanu kategorijās, procedūras, ar kurām dalībvalstīm, kas pieprasa piemērot profilaktiskus veselības pasākumus, būtu pastāvīgi jāpamato šie pasākumi, nosacījumi, kā piemērot un dokumentēt profilaktiskos veselības pasākumus, un attiecīgā gadījumā nosacījumi, ar kādiem var atkāpties no to piemērošanas. Tāpēc būtu arī jāparedz, ka dalībvalstu un to daļu saraksts, kas iedalītas kategorijās atbilstoši noteikumiem par dalībvalstu un to daļu iedalīšanu kategorijās, nosakāms ar īstenošanas aktu, ko pieņemtu saskaņā ar šo regulu. (20) Trakumsērgas vakcīnas I pielikuma A daļā uzskaitīto sugu lolojumdzīvniekiem pirms triju mēnešu vecuma nevar radīt aizsargimunitāti, jo mātes antivielas ir spēcīgākas par vakcīnu. Tādējādi vakcīnu ražotāji ieteic nevakcinēt jaunus dzīvniekus pirms šī vecuma. Lai atļautu I pielikuma A daļā uzskaitīto sugu jaunu, pret trakumsērgu nevakcinētu dzīvnieku nekomerciālu pārvietošanu, ar šo regulu būtu jānosaka, kādi konkrēti piesardzības pasākumi veicami, un, ja jaunie dzīvnieki atbilst šiem pasākumiem, būtu jādod dalībvalstīm iespēja atļaut šādu pārvietošanu to teritorijā. (21) Lai vienkāršotu nosacījumus I pielikuma A daļā uzskaitīto sugu lolojumdzīvnieku nekomerciālai pārvietošanai starp dalībvalstīm, kurās ir līdzvērtīgs labvēlīgs stāvoklis attiecībā uz trakumsērgu, šajā regulā būtu jāparedz arī iespēja pieņemt nosacījumus, ar kādiem var atkāpties no prasības veikt vakcinēšanu pret trakumsērgu. Pasākumu pamatā vajadzētu būt validētai zinātniskai informācijai, un tie būtu jāpiemēro proporcionāli riskam, kas apdraud sabiedrības vai dzīvnieku veselību un ir saistīts ar to dzīvnieku nekomerciālu pārvietošanu, kurus varētu skart trakumsērga. Tiem būtu jāietver noteikumi par dalībvalstu un to daļu iedalīšanu kategorijās, un procedūras, ar kurām dalībvalstīm, kas pieprasa piemērot atkāpi, būtu pastāvīgi jāpamato šī atkāpe. Būtu arī jāparedz, ka dalībvalstu saraksts, kas iedalītas kategorijās atbilstoši noteikumiem par dalībvalstu un to daļu iedalīšanu kategorijās, nosakāms ar īstenošanas aktu, ko pieņemtu saskaņā ar šo regulu. (22) Regulas (EK) Nr. 998/2003 II pielikuma B daļas 2. iedaļā uzskaitītās valstis un teritorijas piemēro noteikumus, kas ir līdzvērtīgi dalībvalstu piemērotajiem, savukārt minētās regulas II pielikuma C daļā uzskaitītās trešās valstis un teritorijas atbilst minētās regulas 10. pantā noteiktajiem kritērijiem. Tāpēc būtu jāparedz, ka šie saraksti bez būtiskiem grozījumiem būtu jāiekļauj īstenošanas aktā, kas pieņemams gada laikā no šīs regulas pieņemšanas. Taču šajā regulā būtu jāparedz — lai sasniegtu tās mērķus, līdz stājas spēkā minētais īstenošanas akts, jāturpina piemērot Regulas (EK) Nr. 998/2003 II pielikuma B daļas 2. iedaļā un C daļā iekļauto valstu un teritoriju sarakstus. (23) Regula (EK) Nr. 998/2003 nosaka konkrētas prasības attiecībā uz lolojumdzīvnieku nekomerciālu pārvietošanu no dalībvalstīm un tās II pielikuma B daļas 2. iedaļā un C daļā uzskaitītajām valstīm vai teritorijām uz dalībvalstīm, cita starpā tās paredz attiecīgajiem lolojumdzīvniekiem izdarīt derīgu vakcinēšanu pret trakumsērgu ar vakcīnām, kas atbilst Pasaules Dzīvnieku veselības organizācijas (OIE) Sauszemes dzīvnieku diagnostisko testu un vakcīnu rokasgrāmatas attiecīgajā nodaļā noteiktajiem minimālajiem standartiem vai kam piešķirta tirdzniecības atļauja vai nu saskaņā ar Eiropas Parlamenta un Padomes 2001. gada 6. novembra Direktīvu 2001/82/EK par Kopienas kodeksu, kas attiecas uz veterinārajām zālēm[14], vai Eiropas Parlamenta un Padomes 2004. gada 31. marta Regulu (EK) Nr. 726/2004, ar ko nosaka cilvēkiem paredzēto un veterināro zāļu reģistrēšanas un uzraudzības Kopienas procedūras un izveido Eiropas Zāļu aģentūru[15]. Pierādīts, ka šīs vakcīnas efektīvi aizsargā dzīvniekus pret trakumsērgu, un prasība pēc tām ir viena no Regulas (EK) Nr. 998/2003 Ib pielikumā izklāstītajām prasībām, kuras jāizpilda, lai vakcinēšanu pret trakumsērgu uzskatītu par derīgu. Minētās prasības bez būtiskiem grozījumiem būtu jāizklāsta šīs regulas IV pielikumā. (24) Regula (EK) Nr. 998/2003 nosaka stingrākas dzīvnieku veselības prasības attiecībā uz lolojumdzīvniekiem, ko pārvieto no trešām valstīm un teritorijām, kas nav uzskaitītas tās II pielikuma C daļā, uz dalībvalstīm. Minētās prasības attiecībā uz trakumsērgas vakcīnu efektivitāti atsevišķiem dzīvniekiem paredz pārbaudes ar antivielu titrēšanu laboratorijā, kas apstiprināta saskaņā ar Padomes 2000. gada 20. marta Lēmumu 2000/258/EK, ar ko tiek izraudzīta īpaša iestāde, kas atbildīga par tādu kritēriju noteikšanu, kas vajadzīgi, lai standartizētu seroloģiskos testus trakumsērgas vakcīnu efektivitātes pārraudzīšanai[16]. Tāpēc šīs regulas V pielikumā būtu jāsaglabā šī prasība un būtu jāievieš nosacījums, ka tests būtu jāizdara saskaņā ar OIE Sauszemes dzīvnieku diagnostisko testu un vakcīnu rokasgrāmatas attiecīgajā nodaļā noteiktajām metodēm. (25) Lai apliecinātu atbilstību šīs regulas nosacījumiem, I pielikuma A daļā uzskaitīto sugu lolojumdzīvniekiem, ko nekomerciālu mērķu dēļ pārvieto uz dalībvalstīm, ir vajadzīgi identifikācijas dokumenti. Tāpēc regulai būtu jāiedibina identifikācijas dokumentu izdošanas nosacījumi un to satura, derīguma un formas prasības. (26) Šai regulai būtu jānodrošina dalībvalstīm iespēja atļaut I pielikuma A daļā uzskaitīto sugu lolojumdzīvnieku nekomerciālu pārvietošanu to teritorijā, ja tiem ir klāt identifikācijas dokuments, kas izdots trešā valstī vai teritorijā, kura piemēro noteikumus, kas ir līdzvērtīgi dalībvalstī piemērotajiem noteikumiem. Tai būtu jānodrošina dalībvalstīm arī iespēja atļaut to lolojumdzīvnieku nekomerciālu pārvietošanu pēc īslaicīgas pārvietošanas trešā valstī vai teritorijā, kuriem ir klāt identifikācijas dokuments, ko izdevusi dalībvalsts, ja vien, pirms dzīvnieks atstājis Savienību, izpildīti nosacījumi attiecībā uz atgriešanos no šīm valstīm vai teritorijām. (27) Šai regulai būtu jānodrošina dalībvalstīm arī iespēja, ja rodas vajadzība steidzami aizceļot, atļaut tieši ieceļot to teritorijā I pielikumā uzskaitīto sugu lolojumdzīvniekiem, kuri neatbilst šajā regulā paredzētajiem nosacījumiem, ja iepriekš pieprasīta atļauja un galamērķa dalībvalsts to piešķīrusi, un, lai izpildītu šos nosacījumus, oficiālā uzraudzībā tie ierobežotu laiku bijuši karantīnā. Pat ja steidzama aizbraukšana ir vajadzīga, šāda atļauja noteikti būtu vajadzīga, ņemot vērā dzīvnieku veselības riskus, kas saistīti ar tāda lolojumdzīvnieka ievešanu Savienībā, kurš neatbilst šajā regulā paredzētajiem nosacījumiem. (28) Padomes 1990. gada 26. jūnija Direktīva 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu[17], un Padomes 1991. gada 15. jūlija Direktīvā 91/496/EEK, ar ko nosaka principus attiecībā uz tādu dzīvnieku veterināro pārbaužu organizēšanu, kurus Kopienā ieved no trešām valstīm, un ar ko groza Direktīvu 89/662/EEK, Direktīvu 90/425/EEK un Direktīvu 90/675/EEK[18], neattiecas uz to lolojumdzīvnieku veterinārajām pārbaudēm, kuri nekomerciālu mērķu dēļ pavada ceļotājus. (29) Lai dalībvalstu vajadzībām varētu pārbaudīt atbilstību šīs regulas noteikumiem un attiecīgi rīkoties, šajā regulā būtu jānosaka prasība, ka, nekomerciālu mērķu dēļ pārvietojot vai ievedot Savienībā lolojumdzīvnieku, persona, kas ceļo kopā ar to, uzrāda vajadzīgo identifikācijas dokumentu, un būtu jāparedz mērķtiecīgas vai izlases veida dokumentu un identitātes pārbaudes lolojumdzīvniekiem, kas nekomerciālu mērķu dēļ tiek pārvietoti no dalībvalsts uz dalībvalsti. Tajā būtu arī jānosaka prasība dalībvalstīm izraudzītajās ieceļošanas vietās veikt sistemātiskas dokumentu un identitātes pārbaudes lolojumdzīvniekiem, kas nekomerciālu mērķu dēļ tiek pārvietoti no trešām valstīm un teritorijām uz dalībvalsti. Šajās pārbaudēs būtu jāņem vērā attiecīgie principi, kas izklāstīti Eiropas Parlamenta un Padomes 2004. gada 29. aprīļa Regulā (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem[19]. (30) Turklāt, lai pārvaldītu lolojumdzīvnieku nekomerciālas pārvietošanas radītus riskus sabiedrības vai dzīvnieku veselībai, šajā regulā būtu jāparedz drošības pasākumi. (31) Lai sniegtu pilsoņiem skaidru un pieejamu informāciju par noteikumiem, kas attiecas uz I pielikumā uzskaitīto sugu lolojumdzīvnieku nekomerciālu pārvietošanu uz Savienību, būtu jāprasa dalībvalstīm gada laikā no šīs regulas pieņemšanas darīt pieejamu sabiedrībai šo informāciju, proti, attiecīgos nacionālo tiesību aktu noteikumus. (32) Lai nodrošinātu šīs regulas pareizu piemērošanu, saskaņā ar Līguma par Eiropas Savienības darbību 290. pantu pilnvaras pieņemt aktus būtu jādeleģē Komisijai attiecībā uz noteikumiem par nosacījumiem, ar kādiem var atkāpties no konkrētiem nosacījumiem, kas piemērojami nekomerciālai pārvietošanai starp dalībvalstīm, kurās ir līdzvērtīgs stāvoklis attiecībā uz trakumsērgu I pielikuma A daļā uzskaitīto sugu lolojumdzīvniekiem, katrai I pielikuma B daļā uzskaitītajai sugai specifiskām lolojumdzīvnieku marķēšanas prasībā un katrai sugai specifiskiem profilaktiskiem veselības pasākumiem pret slimībām un infekcijām (izņemot trakumsērgu), kas skar I pielikumā uzskaitīto sugu dzīvniekus, kā arī pilnvaras pieņemt noteikumus par to I pielikumā uzskaitīto sugu dzīvnieku skaita ierobežošanu, kuri nekomerciālas pārvietošanas laikā ceļo kopā ar īpašnieku, un grozīt II līdz V pielikumu. Ir īpaši svarīgi, lai Komisija, veicot sagatavošanas darbus, rīkotu atbilstīgas apspriešanās, tostarp ar ekspertiem. Sagatavojot un izstrādājot šādus deleģētos aktus, Komisijai būtu jānodrošina, lai attiecīgos dokumentus vienlaicīgi, laikus un pienācīgā kārtībā nosūtītu Eiropas Parlamentam un Padomei. (33) Turklāt pienācīgi pamatotos gadījumos, kad pastāv risks sabiedrības vai dzīvnieku veselībai, attiecībā uz profilaktiskiem veselības pasākumiem pret slimībām vai infekcijām (izņemot trakumsērgu), kuras var skart I pielikumā uzskaitīto sugu lolojumdzīvniekus, pilnvaras steidzamības kārtā pieņemt aktus būtu jādeleģē Komisijai. (34) Lai nodrošinātu vienādus nosacījumus šīs regulas īstenošanai attiecībā uz dalībvalstu un to daļu sarakstu, kuras iedalītas kategorijās atbilstoši nosacījumiem, ar kādiem var atkāpties no konkrētiem nosacījumiem, kas piemērojami nekomerciālai pārvietošanai starp dalībvalstīm, kurās ir līdzvērtīgs stāvoklis attiecībā pret trakumsērgu I pielikuma A daļā uzskaitīto sugu lolojumdzīvniekiem, un atbilstoši noteikumiem par profilaktiskiem veselības pasākumiem pret slimībām un infekcijām (izņemot trakumsērgu), un attiecībā uz trešo valstu un teritoriju sarakstiem, kas vajadzīgi, lai varētu atkāpties no konkrētiem nekomerciālas pārvietošanas nosacījumiem, attiecībā uz paraugu to I pielikumā uzskaitīto sugu lolojumdzīvnieku identifikācijas dokumentiem, kurus nekomerciālu mērķu dēļ pārvieto no dalībvalsts vai trešās valsts vai teritorijas uz dalībvalsti, attiecībā uz drošības pasākumiem gadījumā, kad ir konstatēta vai izplatās trakumsērga, un attiecībā uz informācijas prasību vienādu piemērošanu, īstenošanas pilnvaras būtu jāpiešķir Komisijai. Šīs pilnvaras būtu jāizmanto atbilstoši Eiropas Parlamenta un Padomes 2011. gada 16. februāra Regulai (ES) Nr. 182/2011, ar ko nosaka normas un vispārīgus principus par dalībvalstu kontroles mehānismiem, kuri attiecas uz Komisijas īstenošanas pilnvaru izmantošanu[20]. (35) Komisijai būtu nekavējoties jāpieņem piemērojamie īstenošanas akti, kas atjaunina trešo valstu un teritoriju sarakstu, lai varētu atkāpties no konkrētiem nekomerciālas pārvietošanas nosacījumiem attiecībā uz drošības pasākumiem gadījumā, kad ir konstatēta vai izplatās trakumsērga, ja pienācīgi pamatotos gadījumos saistībā ar dzīvnieku un sabiedrības veselību tas noteikti vajadzīgs steidzamības dēļ. (36) Vairākās dalībvalstīs ir atklāti daži gadījumi, kad nav ievēroti Regulas (EK) Nr. 998/2003 noteikumi. Tādējādi dalībvalstīm jāizstrādā noteikumi par sankcijām, kas piemērojamas šīs regulas pārkāpumiem. (37) Ar Komisijas 2003. gada 26. novembra Lēmumu 2003/803/EK, ar ko ievieš pases paraugu suņu, kaķu un balto sesku pārvadāšanai Kopienā[21], izveidots pases paraugs lolojumdzīvnieku — suņu, kaķu un mājas sesku — pārvietošanai starp dalībvalstīm, kā paredzēts Regulā (EK) Nr. 998/2003. Lai īpašniekiem ierobežotu administratīvo un finansiālo slogu, identifikācijas dokumentiem, kas izdoti atbilstoši šim pases paraugam, ar dažiem nosacījumiem vajadzētu būt derīgiem visu dzīvnieka mūžu. (38) Ar Komisijas 2011. gada 15. decembra Īstenošanas lēmumu 2011/874/ES, ar ko nosaka to trešo valstu un teritoriju sarakstu, no kurām atļauts ievest suņus, kaķus un baltos seskus un nekomerciāli pārvietot Savienībā vairāk nekā piecus suņus, kaķus un baltos seskus, un nosaka standarta sertifikātus šādu dzīvnieku ievešanai vai nekomerciālai pārvietošanai Savienībā[22], ne vairāk kā piecu suņu nekomerciālai pārvietošanai izveido tāda veselības sertifikāta paraugu, kurš apliecina atbilstību Regulas (EK) Nr. 998/2003 prasībām. Lai dalībvalstīm dotu laiku, kurā pielāgoties jaunajiem noteikumiem, kas izstrādāti šajā regulā, minētā parauga sertifikātam ar dažiem nosacījumiem būtu jāpaliek derīgam, IR PIEŅĒMUŠI ŠO REGULU. I NODAĻA VISPĀRĪGI NOTEIKUMI 1. pants Priekšmets Šajā regulā ir noteiktas dzīvnieku veselības prasības, kas piemērojamas lolojumdzīvnieku nekomerciālai pārvietošanai, un noteikumi, kas attiecas uz šādas pārvietošanas pārbaudēm. 2. pants Darbības joma 1. Šī regula attiecas uz I pielikumā uzskaitīto sugu lolojumdzīvnieku nekomerciālu pārvietošanu no dalībvalsts vai no trešās valsts vai teritorijas uz dalībvalsti. 2. Šo regulu piemēro, neskarot: a) Regulu (EK) Nr. 338/97; b) pasākumus, ko veic dalībvalstis, lai ierobežotu konkrētu sugu vai šķirņu lolojumdzīvnieku pārvietošanu, pamatojoties uz apsvērumiem, kas nav saistīti ar dzīvnieku veselību. 3. pants Definīcijas Šajā regulā izmanto šādas definīcijas: a) “nekomerciāla pārvietošana” ir pārvietošana, kas ne tieši, ne netieši nav saistīta ar finansiālu labumu vai īpašumtiesību maiņu, kas arī nav šīs pārvietošanas mērķis; b) “lolojumdzīvnieks” ir I pielikumā uzskaitīto sugu dzīvnieks, kas ar nekomerciālu pārvietošanu saistītu mērķu dēļ ceļo kopā ar savu īpašnieku vai fizisku personu, kura darbojas īpašnieka vārdā un ar īpašnieka piekrišanu, un par ko nekomerciālās pārvietošanas laikā atbildību saglabā īpašnieks vai minētā persona; c) “īpašnieks” ir fiziska persona, kam pieder lolojumdzīvnieks vai kas ir tā saimnieks; d) “uztvērējraidītājs” ir lasāmrežīma pasīva radiofrekvences identifikācijas ierīce; e) “identifikācijas dokuments” ir dokuments, kas nodrošina, lai lolojumdzīvnieks būtu skaidri identificēts un lai varētu pārbaudīt, vai tā veselības stāvoklis atbilst šai regulai; f) “dalībvalstis” ir II pielikumā uzskaitītās valstis un teritorijas; g) “ceļotāju ieceļošanas vieta” ir reģistrācijas zona, ko dalībvalstis izraudzījušas 36. panta 1. punkta mērķu dēļ. 4. pants Vispārīgi pienākumi Šajā regulā noteiktajām dzīvnieku veselības prasībām atbilstošu lolojumdzīvnieku nekomerciālu pārvietošanu neaizliedz, neierobežo un nekavē tādu dzīvnieku veselības apsvērumu dēļ, kuri izriet no šīs regulas piemērošanas. II NODAĻA NOSACĪJUMI, KAS PIEMĒROJAMI LOLOJUMDZĪVNIEKU NEKOMERCIĀLAI PĀRVIETOŠANAI NO DALĪBVALSTS UZ DALĪBVALSTI 5. pants I pielikuma A daļā uzskaitīto sugu lolojumdzīvniekiem piemērojamie nekomerciālas pārvietošanas nosacījumi I pielikuma A daļā uzskaitīto sugu lolojumdzīvniekus nepārvieto no dalībvalsts uz dalībvalsti, ja tie: a) nav aktīvi marķēti saskaņā ar 16. panta 1. punktu; b) nav vakcinēti pret trakumsērgu ar vakcīnu, kas atbilst IV pielikumā izklāstītajām derīguma prasībām; c) attiecīgā gadījumā neatbilst profilaktiskiem veselības pasākumiem pret slimībām vai infekcijām (izņemot trakumsērgu): i) uz kuriem attiecas šīs regulas 18. panta 1. punkts vai ii) kuri pieņemti atbilstoši Regulas (EK) Nr. 998/2003 5. panta 1. punkta otrajai daļai; d) ir bez pienācīgi aizpildīta identifikācijas dokumenta, kas izdots saskaņā ar 20. panta 1. punktu. 6. pants Atkāpe no nosacījuma par vakcinēšanu pret trakumsērgu attiecībā uz jauniem I pielikuma A daļā uzskaitīto sugu lolojumdzīvniekiem Atkāpjoties no 5. panta b) apakšpunkta, dalībvalstis var atļaut nekomerciālu mērķu dēļ pārvietot lolojumdzīvniekus, kas ir jaunāki par trim mēnešiem un nav vakcinēti pret trakumsērgu, ja vien tiem ir klāt pienācīgi aizpildīts identifikācijas dokuments, kas izdots saskaņā ar 20. pantu, un ja: a) īpašnieks vai fiziska persona, kas darbojas īpašnieka vārdā un ar īpašnieka piekrišanu, sniedz pierādījumu, ka tie palikuši dzimšanas vietā un nav bijuši kontaktā ar uzņēmīgu sugu savvaļas dzīvniekiem, kuri varētu būt bijuši trakumsērgas apdraudēti, vai arī b) tie ir kopā ar māti, no kuras joprojām ir atkarīgi, un ir dokumentēts, ka māte pirms to dzimšanas ir vakcinēta ar vakcīnu pret trakumsērgu, kura atbildusi IV pielikumā izklāstītajām derīguma prasībām. 7. pants Atkāpe no nosacījuma par vakcinēšanu pret trakumsērgu attiecībā uz I pielikuma A daļā uzskaitīto sugu lolojumdzīvniekiem 1. Atkāpjoties no 5. panta b) apakšpunkta, dalībvalstis var atļaut nekomerciālu mērķu dēļ starp dalībvalstīm vai to daļām pārvietot I pielikuma A daļā uzskaitīto sugu lolojumdzīvniekus, kas nav vakcinēti pret trakumsērgu un kam nav trakumsērgas, ja vien tie atbilst īpašiem nosacījumiem. Lai nodrošinātu, ka tiek veikti pasākumi, kas nepieciešami, lai pienācīgi atļautu nekomerciālu pārvietošanu ar šo atkāpi, Komisija ir pilnvarota pieņemt deleģētos aktus saskaņā ar 41. pantu attiecībā uz tiem īpašajiem nosacījumiem, kas jāizpilda, lai atļautu šādu nekomerciālu pārvietošanu. 2. Īpašie nosacījumi, ar kādiem piešķir atļauju, kas noteikta deleģētajos aktos, kuri pieņemti atbilstoši 1. punktam, ir pamatoti ar adekvātu, uzticamu un validētu zinātnisku informāciju, kas attiecībā uz trakumsērgu skar veselības statusa novērtēšanu dalībvalstīs vai to daļās, un tos piemēro proporcionāli riskiem, ko sabiedrības un dzīvnieku veselībai rada tas, ka nekomerciālu mērķu dēļ tiek pārvietoti II pielikuma A daļā uzskaitīto sugu lolojumdzīvnieki, kurus varētu skart trakumsērga. 3. Šāda paša mērķa labad 1. punktā minētie deleģētie akti var arī ietvert: a) tādus noteikumus par dalībvalstu un to daļu iedalīšanu kategorijās, kuru pamatā ir vēsturiski dati par trakumsērgas statusu tajās un par uzraudzības un ziņošanas sistēmām attiecībā uz trakumsērgu; b) nosacījumus, kas dalībvalstīm jāizpilda, lai saglabātu tiesības piešķirt 2. punktā minēto atļauju. 8. pants Saskaņā ar deleģētajiem aktiem, kas pieņemti atbilstoši 7. panta 1. punktam, kategorijās iedalītu dalībvalstu un to teritorijas daļu saraksts Komisija ar īstenošanas aktu pieņem dalībvalstu un to teritorijas daļu sarakstu, kas atbilst 7. panta 3. punkta a) apakšpunktā minētajiem noteikumiem dalībvalstu un to daļu iedalīšanu kategorijās. Minēto īstenošanas aktu pieņem saskaņā ar 43. panta 2. punktā minēto pārbaudes procedūru. 9. pants I pielikuma B daļā uzskaitīto sugu lolojumdzīvniekiem piemērojamie nekomerciālas pārvietošanas nosacījumi 1. I pielikuma B daļā uzskaitīto sugu lolojumdzīvniekus nepārvieto no dalībvalsts uz dalībvalsti, ja tie neatbilst šādiem nosacījumiem: a) tie ir marķēti vai aprakstīti, kā paredzēts 16. panta 2. punktā; b) tie atbilst 18. panta 1. punktā paredzētajiem profilaktiskajiem veselības pasākumiem pret slimībām vai infekcijām (izņemot trakumsērgu); c) tiem ir klāt pienācīgi aizpildīts identifikācijas dokuments, kas izdots: i) saskaņā ar 28. pantu; ii) formā, kas paredzēta 30. pantā. 2. Nosacījumus, kas minēti 1. punktā, piemēro no dienas, kad sāk piemērot attiecīgos 16. panta 2. punktā, 18. panta 1. punktā un 30. pantā paredzētos deleģētos vai īstenošanas aktus. III NODAĻA NOSACĪJUMI, KAS PIEMĒROJAMI LOLOJUMDZĪVNIEKU NEKOMERCIĀLAI PĀRVIETOŠANAI NO TREŠĀS VALSTS VAI TERITORIJAS UZ DALĪBVALSTI 10. pants I pielikuma A daļā uzskaitīto sugu lolojumdzīvniekiem piemērojamie nekomerciālas pārvietošanas nosacījumi I pielikuma A daļā uzskaitīto sugu lolojumdzīvniekus nepārvieto no trešās valsts vai teritorijas uz dalībvalsti, ja tie: a) nav aktīvi marķēti saskaņā ar 16. panta 1. punktu; b) nav vakcinēti pret trakumsērgu ar vakcīnu, kas atbilst IV pielikumā izklāstītajām derīguma prasībām; c) nav izgājuši trakumsērgas antivielu titrēšanas testu, kas atbilst V pielikumā izklāstītajām derīguma prasībām; d) attiecīgā gadījumā neatbilst profilaktiskiem veselības pasākumiem pret slimībām vai infekcijām (izņemot trakumsērgu): i) uz kuriem attiecas šīs regulas 18. panta 1. punkts vai ii) kuri pieņemti atbilstoši Regulas (EK) Nr. 998/2003 5. panta 1. punkta otrajai daļai; e) ir bez pienācīgi aizpildīta identifikācijas dokumenta, kas izdots saskaņā ar 24. pantu. 11. pants Atkāpe no nosacījuma par vakcinēšanu pret trakumsērgu attiecībā uz jauniem I pielikuma A daļā uzskaitīto sugu lolojumdzīvniekiem 1. Atkāpjoties no 10. panta b) apakšpunkta, dalībvalstis var atļaut nekomerciālu mērķu dēļ no trešām valstīm vai teritorijām, kas uzskaitītas saskaņā ar 13. pantu pieņemtajos īstenošanas aktos, pārvietot uz to teritoriju lolojumdzīvniekus, kas ir jaunāki par trim mēnešiem un nav vakcinēti pret trakumsērgu, ja vien tiem ir klāt pienācīgi aizpildīts identifikācijas dokuments, kas izdots saskaņā ar 24. pantu, un ja: a) īpašnieks vai fiziska persona, kas darbojas īpašnieka vārdā un ar īpašnieka piekrišanu, sniedz pierādījumu, ka tie palikuši dzimšanas vietā un nav bijuši kontaktā ar uzņēmīgu sugu savvaļas dzīvniekiem, kuri varētu būt bijuši trakumsērgas apdraudēti, vai arī b) tie ir kopā ar māti, no kuras joprojām ir atkarīgi, un ir dokumentēts, ka māte pirms to dzimšanas ir vakcinēta ar vakcīnu pret trakumsērgu, kura atbildusi IV pielikumā izklāstītajām derīguma prasībām. 2. Tomēr tālāka nekomerciāla šo lolojumdzīvnieku pārvietošana uz citu dalībvalsti ir aizliegta, izņemot gadījumus, kad tos pārvieto saskaņā ar 5. panta nosacījumiem. 12. pants Atkāpe no nosacījuma par antivielu titrēšanas testu attiecībā uz I pielikuma A daļā uzskaitīto sugu lolojumdzīvniekiem Atkāpjoties no 10. panta c) punkta, antivielu titrēšanas tests nav vajadzīgs lolojumdzīvniekiem, kas tiek pārvietoti uz dalībvalsti: a) vai nu tieši no trešās valsts vai teritorijas, kas uzskaitīta īstenošanas aktos, kas pieņemti saskaņā ar 13. pantu, vai pēc uzturēšanās vienīgi vienā vai vairākās šajās trešajās valstīs vai teritorijās, vai b) no trešās valsts vai teritorijas, kas uzskaitīta īstenošanas aktos, kas pieņemti saskaņā ar 13. pantu, pēc tranzīta caur trešām valstīm vai teritorijām, kuras nav uzskaitītas īstenošanas aktos, kas pieņemti saskaņā ar 13. pantu, ja vien īpašnieks vai fiziska persona, kas darbojas īpašnieka vārdā un ar īpašnieka piekrišanu, nesniedz pierādījumu, ka šāda tranzīta laikā lolojumdzīvnieki nav bijuši kontaktā ar tādu sugu dzīvniekiem, kuras ir uzņēmīgas pret trakumsērgu, un palikuši neapdraudēti transportlīdzeklī vai starptautiskas lidostas iežogojumā. 13. pants Trešo valstu un teritoriju saraksta izveide 12. panta mērķu dēļ 1. Komisija ar īstenošanas aktu līdz [date to be inserted: one year after entry into force of this Regulation] pieņem to trešo valstu un teritoriju sarakstu, kuras parādījušas, ka I pielikuma A daļā uzskaitīto sugu dzīvniekiem piemēro noteikumus, kuri ir līdzvērtīgi II nodaļā, šajā nodaļā un VI nodaļas 2. sadaļā noteiktajiem. 2. Komisija ar īstenošanas aktu līdz [date to be inserted: one year after entry into force of this Regulation] pieņem to trešo valstu un teritoriju sarakstu, kuras parādījušas, ka attiecībā uz I pielikuma A daļā uzskaitīto sugu dzīvniekiem tās atbilst vismaz šādiem kritērijiem: a) trakumsērgas gadījumu paziņošana kompetentajām iestādēm ir obligāta; b) vismaz divus gadus ir darbojusies efektīva trakumsērgas uzraudzības un ziņošanas sistēma; c) to veterināro dienestu struktūra un organizācija ir pietiekama, lai garantētu 26. pantā paredzēto un saskaņā ar 24. pantu izdoto dzīvnieku veselības sertifikātu derīgumu; d) ieviesti trakumsērgas profilakses un kontroles pasākumi, ieskaitot noteikumus par lolojumdzīvnieku importu šajās trešajās valstīs vai teritorijās; e) ir spēkā noteikumi par trakumsērgas vakcīnu licencēšanu un tirdzniecību. 3. Šā panta 1. un 2. punktā minētos īstenošanas aktus pieņem saskaņā ar 43. panta 2. punktā minēto pārbaudes procedūru. Pienācīgi pamatotos gadījumos saistībā ar riskiem sabiedrības vai dzīvnieku veselībai, kad steidzamības dēļ noteikti vajadzīgs, Komisija saskaņā ar 43. panta 3. punktā minēto procedūru pieņem tūlītēji piemērojamus īstenošanas aktus, kas atjaunina trešo valstu un teritoriju sarakstu, kurš minēts 1. un 2. punktā. 14. pants I pielikuma B daļā uzskaitīto sugu lolojumdzīvniekiem piemērojamie nekomerciālas pārvietošanas nosacījumi 1. I pielikuma B daļā uzskaitīto sugu lolojumdzīvniekus nepārvieto no trešās valsts vai teritorijas uz dalībvalsti, ja tie neatbilst šādiem nosacījumiem: a) tie ir marķēti vai aprakstīti, kā paredzēts 16. panta 2. punktā; b) tie atbilst 18. panta 1. punktā paredzētajiem profilaktiskajiem veselības pasākumiem pret slimībām vai infekcijām (izņemot trakumsērgu); c) tiem ir klāt pienācīgi aizpildīts identifikācijas dokuments, kas izdots: i) saskaņā ar 28. pantu; ii) formā, kas paredzēta 33. pantā. 2. Nosacījumus, kas minēti 1. punktā, piemēro no dienas, kad sāk piemērot attiecīgos 16. panta 2. punktā, 18. panta 1. punktā un 33. pantā paredzētos deleģētos vai īstenošanas aktus. 3. Iekam nav pieņemti 2. punktā minētie deleģētie un īstenošanas akti, turpina piemērot nacionālos noteikumus, ja vien šādi noteikumi: a) tiek piemēroti proporcionāli riskam, kas apdraud sabiedrības vai dzīvnieku veselību un ir saistīts ar I pielikuma B daļā uzskaitīto sugu lolojumdzīvnieku nekomerciālu pārvietošanu; b) nav stingrāki par tiem, ko piemēro šo sugu dzīvnieku importam saskaņā ar Direktīvu 92/65/EEK. 15. pants Atkāpe no nosacījumiem, kas piemērojami I pielikumā uzskaitīto sugu lolojumdzīvnieku nekomerciālai pārvietošanai starp konkrētām valstīm Atkāpjoties no 10. un 14. panta, ar nosacījumiem, kas noteikti nacionālajos noteikumos, var turpināt nekomerciālu mērķu dēļ pārvietot lolojumdzīvniekus starp šādam valstīm: a) Sanmarīno un Itālija; b) Vatikāns un Itālija; c) Monako un Francija; d) Andora un Francija; e) Andora un Spānija; f) Norvēģija un Zviedrija. IV NODAĻA MARĶĒŠANA UN PROFILAKTISKIE VESELĪBAS PASĀKUMI 1. sadaļa Marķēšana 16. pants Lolojumdzīvnieku marķēšana 1. I pielikuma A daļā uzskaitīto sugu lolojumdzīvnieki ir aktīvi marķēti ar implantētu uztvērējraidītāju, kas atbilst III pielikumā izklāstītajām tehniskajām prasībām, vai skaidri salasāmu tetovējumu, kurš uzlikts pirms 2011. gada 3. jūlija. Ja šāds lolojumdzīvnieks ir marķēts ar uztvērējraidītāju, kas neatbilst III pielikumā izklāstītajām tehniskajām prasībām, īpašnieks vai fiziskā persona, kas darbojas īpašnieka vārdā un ar īpašnieka piekrišanu, nodrošina līdzekļus, kas vajadzīgi, lai varētu nolasīt minēto uztvērējraidītāju ikvienas 20. panta 2. punktā, 24. panta 2. punktā, 35. pantā un 36. panta 1. punktā paredzētās identitātes pārbaudes laikā. 2. I pielikuma B daļā uzskaitīto sugu lolojumdzīvnieki, ņemot vērā katras sugas īpatnības, tiek marķēti vai aprakstīti tādā veidā, lai tiktu nodrošināta nepārprotama saikne starp lolojumdzīvnieku un tā identifikācijas dokumentu. Lai ņemtu vērā I pielikuma B daļā uzskaitīto sugu īpatnības, Komisiju ir pilnvarota pieņemt deleģētos aktus saskaņā ar 41. pantu attiecībā uz katrai sugai noteiktajām prasībām par lolojumdzīvnieku marķēšanu vai aprakstīšanu. 17. pants Kvalifikācija, kas vajadzīga, lai lolojumdzīvniekiem implantētu uztvērējraidītājus Dalībvalstis nosaka noteikumus par minimālo kvalifikāciju, kas vajadzīga personām, kuras lolojumdzīvniekiem implantē uztvērējraidītājus. 2. sadaļa profilaktiski veselības pasākumi pret slimībām vai infekcijām (izņemot trakumsērgu) 18. pants Profilaktiski veselības pasākumi un to piemērošanas nosacījumi 1. Ja profilaktiskie veselības pasākumi vajadzīgi sabiedrības veselības vai I pielikumā uzskaitīto sugu lolojumdzīvnieku veselības aizsardzībai, to slimību vai infekciju (izņemot trakumsērgu) kontrolei, kuras varētu izplatīties šo lolojumdzīvnieku pārvietošanas dēļ, Komisija ir pilnvarota pieņemt deleģētos aktus saskaņā ar 41. pantu attiecībā uz katrai sugai noteiktajiem profilaktiskajiem veselības pasākumiem pret šādām slimībām vai infekcijām. Ja pastāv riski sabiedrības vai dzīvnieku veselībai un tas noteikti vajadzīgs steidzamības dēļ, deleģētajiem aktiem, kas pieņemti saskaņā ar šo punktu, piemēro 42. pantā paredzēto procedūru. 2. Katrai sugai noteiktie profilaktiskie veselības pasākumi, kas atļauti ar deleģēto aktu, kurš pieņemts atbilstoši 1. punktam, ir pamatoti ar adekvātu, uzticamu un validētu zinātnisku informāciju, un tos piemēro proporcionāli riskiem, ko sabiedrības vai dzīvnieku veselībai rada tas, ka nekomerciālu mērķu dēļ tiek pārvietoti I pielikumā uzskaitīto sugu lolojumdzīvnieki, kurus varētu skart slimības vai infekcijas (izņemot trakumsērgu). 3. Šāda paša mērķa labad 1. punktā paredzētie deleģētie akti var arī ietvert: a) tādus noteikumus par dalībvalstu un to daļu iedalīšanu kategorijās atkarībā no dzīvnieku veselības stāvokļa, uzraudzības un ziņošanas sistēmām attiecībā uz konkrētām slimībām un infekcijām (izņemot trakumsērgu); b) nosacījumus, kas dalībvalstīm jāizpilda, lai saglabātu tiesības piemērot 2. punktā minētos profilaktiskos veselības pasākumus; c) nosacījumus, kā piemērot un dokumentēt 2. punktā minētos profilaktiskos veselības pasākumus pirms I pielikumā uzskaitīto sugu lolojumdzīvnieku nekomerciālas pārvietošanas; d) nosacījumus, kā konkrētos apstākļos piešķir atkāpes no 2. punktā minēto profilaktisko veselības pasākumu piemērošanas. 19. pants Saskaņā ar deleģētajiem aktiem, kas pieņemti atbilstoši 18. panta 1. punktam, kategorijās iedalītu dalībvalstu un to teritorijas daļu saraksts Komisija ar īstenošanas aktu pieņem dalībvalstu un to teritorijas daļu sarakstu, kas atbilst 18. panta 3. punkta a) apakšpunktā minētajiem noteikumiem dalībvalstu un to daļu iedalīšanu kategorijās. Minēto īstenošanas aktu pieņem saskaņā ar 43. panta 2. punktā minēto pārbaudes procedūru. V NODAĻA IDENTIFIKĀCIJAS DOKUMENTI 1. sadaļa I pielikuma A daļā uzskaitīto sugu lolojumdzīvnieku identifikācijas dokumenti nekomerciālai pārvietošanai no dalībvalsts uz dalībvalsti 20. pants Identifikācijas dokumenta izdošana 1. Identifikācijas dokumentu, kas minēts 5. panta d) punktā: a) izdod veterinārārsts, kuru attiecīgi apstiprinājusi kompetentā iestāde; b) tajā dokumentē atbilstību 5. panta a), b) un c) apakšpunktā paredzētajām prasībām un attiecīgā gadījumā — 27. panta b) punkta ii) apakšpunktā paredzētajām prasībām; šādu atbilstību var dokumentēt vairāk nekā vienā identifikācijas dokumentā 22. panta 1. punktā paredzētajā formā. 2. Atbilstību 5. panta a) punktā paredzētajām marķējuma prasībām verificē, pirms: a) saskaņā ar 1. punkta a) apakšpunktu izdod identifikācijas dokumentu; b) dokumentē atbilstību 1. punkta b) apakšpunktā minētajām prasībām. 21. pants Identifikācijas dokumentā sniedzama informācija 1. Identifikācijas dokumentā, kas minēts 5. panta d) punktā, tiek sniegta šāda informācija: a) vieta, uzlikšanas datums un uztvērējraidītāja vai tetovējuma burtciparu kods; b) īpašnieka vārds, uzvārds, adrese un paraksts; c) informācija par vakcinēšanu pret trakumsērgu; d) trakumsērgas antivielu titrēšanas testam vajadzīgo asins paraugu ņemšanas datums 27. panta b) punkta ii) apakšpunktā paredzētajā gadījumā; e) attiecīgā gadījumā atbilstība tiem profilaktiskajiem veselības pasākumiem pret slimībām vai infekcijām (izņemot trakumsērgu): i) uz kuriem attiecas šīs regulas 18. panta 1. punkts vai ii) kuri pieņemti atbilstoši Regulas (EK) Nr. 998/2003 5. panta 1. punkta otrajai daļai; f) cita būtiska informācija par dzīvnieka aprakstu vai veselības stāvokli. 2. Veterinārārsts, kurš izdod identifikācijas dokumentu, ieraksta 1. punkta a) un b) apakšpunktā minēto informāciju un vismaz 10 gadus no identifikācijas dokumenta izdošanas dienas glabā šādas informācijas reģistru. 22. pants Identifikācijas dokumenta forma 1. Identifikācijas dokuments, kas minēts 5. panta d) punktā, ir pases formā un atbilst paraugam, ko pieņēmusi Komisija ar īstenošanas aktu, un tajā ir iedaļas, kur ierakstīt informāciju, kas vajadzīga saskaņā ar 21. panta 1. punktu. Minēto īstenošanas aktu pieņem saskaņā ar 43. panta 2. punktā minēto pārbaudes procedūru līdz [date to be inserted: three years after entry into force of this Regulation]. 2. Īstenošanas aktā, kas minēts 1. punktā, nosaka prasības par 1. punktā minētajā pasē lietojamajām valodām un tās izkārtojumu. 3. Pasē, kas minēta 1. punktā, ir numurs, kurā ietilpst izdevējas dalībvalsts ISO kods, kam seko unikāls burtciparu kods. 23. pants Atkāpe attiecībā uz 22. panta 1. punktā paredzētā identifikācijas dokumenta formu 1. Atkāpjoties no 22. panta 1. punkta, dalībvalstis atļauj no dalībvalsts uz dalībvalsti nekomerciālu mērķu dēļ pārvietot lolojumdzīvniekus, kam ir klāt identifikācijas dokuments, kurš izdots 10. panta e) punkta mērķu dēļ: a) saskaņā ar 24. pantu; b) formā, kas paredzēta 26. panta 1. punktā. 2. Vajadzības gadījumā pēc tam, kad pabeigtas 36. panta 1. punktā paredzētās pārbaudes, 1. punktā minētajā identifikācijas dokumentā dokumentē atbilstību 5. panta c) punktā minētajām prasībām. 2. sadaļa I pielikuma A daļā uzskaitīto sugu lolojumdzīvnieku identifikācijas dokumenti nekomerciālai pārvietošanai no trešās valsts vai teritorijas uz dalībvalsti 24. pants Identifikācijas dokumenta izdošana 1. Identifikācijas dokumentam, kas minēts 10. panta e) punktā, ir sērijas numurs un: a) to izdod: i) nosūtītājas trešās valsts pilnvarotais veterinārārsts, pamatojoties uz pamatojošajiem dokumentiem, vai ii) veterinārārsts, ko attiecīgi apstiprinājusi nosūtītājas trešās valsts kompetentā iestāde, pēc tam to validē kompetentā iestāde; b) tajā dokumentēta atbilstība 10. panta a) līdz d) punktā paredzētajām prasībām. 2. Atbilstību 10. panta a) apakšpunktā minētajām marķējuma prasībām verificē, pirms: a) saskaņā ar 1. punktu izdod identifikācijas dokumentu; b) dokumentē atbilstību 10. panta b), c) un d) punktā minētajām prasībām. 25. pants Identifikācijas dokumentā sniedzamā informācija 1. Identifikācijas dokumentā, kas minēts 10. panta e) punktā, sniedz šādu informāciju: a) vieta, uzlikšanas datums un uztvērējraidītāja vai tetovējuma burtciparu kods; b) vārds, uzvārds un adrese īpašniekam vai fiziskai personai, kas darbojas īpašnieka vārdā un ar īpašnieka piekrišanu; c) informācija par vakcinēšanu pret trakumsērgu; d) trakumsērgas antivielu titrēšanas testam vajadzīgo asins paraugu ņemšanas datums; e) attiecīgā gadījumā atbilstība tiem profilaktiskajiem veselības pasākumiem pret slimībām vai infekcijām (izņemot trakumsērgu): i) uz kuriem attiecas šīs regulas 18. panta 1. punkts vai ii) kuri pieņemti atbilstoši Regulas (EK) Nr. 998/2003 5. panta 1. punkta otrajai daļai; f) cita būtiska informācija par dzīvnieka aprakstu un veselības stāvokli. 2. Identifikācijas dokumentu, kas minēts 10. panta e) punktā, papildina rakstiska deklarācija, kuru parakstījis īpašnieks vai fiziska persona, kas darbojas īpašnieka vārdā un ar īpašnieka piekrišanu, un kurā norādīts, ka lolojumdzīvnieki tiek pārvietoti uz Savienību nekomerciālu mērķu dēļ. 26. pants Identifikācijas dokumenta forma 1. Identifikācijas dokuments, kas minēts 10. panta e) punktā, ir dzīvnieka veselības sertifikāta formā un atbilst paraugam, ko pieņēmusi Komisija ar īstenošanas aktu, un tajā ir iedaļas, kur ierakstīt informāciju, kas vajadzīga saskaņā ar 25. panta 1. punktu. Minēto īstenošanas aktu pieņem saskaņā ar 43. panta 2. punktā minēto pārbaudes procedūru līdz [date to be inserted: three years after entry into force of this Regulation]. 2. Īstenošanas aktā, kas minēts 1. punktā, nosaka prasības par 1. punktā minētajā veselības sertifikātā lietojamajām valodām un tā izkārtojumu. 27. pants Atkāpes attiecībā uz identifikācijas dokumenta formu Atkāpjoties no 26. panta 1. punkta, dalībvalstis atļauj nekomerciālu mērķu dēļ pārvietot lolojumdzīvniekus, kam ir klāt identifikācijas dokuments formā, kas paredzēta 22. panta 1) punktā, ja: a) identifikācijas dokuments izdots vienā no trešām valstīm vai teritorijām, kas uzskaitītas saskaņā ar 13. panta 1. punktu pieņemtajā īstenošanas aktā, vai b) lolojumdzīvniekus ieved dalībvalstī pēc īslaicīgas pārvietošanas no dalībvalsts uz trešo valsti vai teritoriju vai pēc tranzīta caur to un veterinārārsts, ko apstiprinājusi kompetentā iestāde, ir to dokumentējis ka, pirms lolojumdzīvniekus izved no Savienības, ja tie: i) ir vakcinēti pret trakumsērgu; ii) izgājuši trakumsērgas antivielu titrēšanas testu, izņemot gadījumu, kad izmantota 12. pantā paredzētā atkāpe. 3. sadaļa I pielikuma B daļā uzskaitīto sugu lolojumdzīvnieku identifikācijas dokumenti nekomerciālai pārvietošanai no dalībvalsts uz dalībvalsti 28. pants Identifikācijas dokumenta izdošana 1. Identifikācijas dokumentu, kas minēts 9. panta 1 panta c) apakšpunktā: a) izdod veterinārārsts, kuru attiecīgi apstiprinājusi kompetentā iestāde; b) tas dokumentē atbilstību 9. panta 1. punkta a), b) un c) apakšpunktam. 2. Atbilstību 9. panta 1. punkta a) apakšpunktā paredzētajām marķējuma vai apraksta prasībām verificē, pirms: a) saskaņā ar 1. punkta a) apakšpunktu izdod identifikācijas dokumentu; b) saskaņā ar 18. panta 3. punkta c) apakšpunktu dokumentē atbilstību 9. panta 1. punkta a), b) un c) apakšpunktā paredzētajām prasībām. 29. pants Identifikācijas dokumentā sniedzamā informācija Identifikācijas dokumentā, kas minēts 9. panta 1. punkta c) apakšpunktā, sniedz šādu informāciju: a) dzīvnieka marķējuma raksturojums vai dzīvnieka apraksts atbilstīgi 16. panta 2. punktam; b) īpašnieka vārds, uzvārds, adrese un paraksts; c) attiecīgā gadījumā atbilstība tiem profilaktiskajiem veselības pasākumiem pret slimībām vai infekcijām (izņemot trakumsērgu), uz kuriem attiecas 18. panta 1. punkts; d) cita būtiska informācija par dzīvnieka aprakstu un veselības stāvokli. 30. pants Identifikācijas dokumenta forma 1. Komisija ar īstenošanas aktu pieņem 9. panta 1. punkta c) apakšpunktā minētā identifikācijas dokumenta paraugu, kurā ir iedaļas, kur ierakstīt informāciju, kas vajadzīga saskaņā ar 29. pantu. Minēto īstenošanas aktu pieņem saskaņā ar 43. panta 2. punktā minēto pārbaudes procedūru. 2. Īstenošanas aktā, kas minēts 1. punktā, nosaka prasības par 1. punktā minētajā identifikācijas dokumentā lietojamajām valodām, tā izkārtojumu un derīgumu. 4. sadaļa I pielikuma B daļā uzskaitīto sugu lolojumdzīvnieku identifikācijas dokumenti nekomerciālai pārvietošanai no trešās valsts vai teritorijas uz dalībvalsti 31. pants Identifikācijas dokumenta izdošana 1. Identifikācijas dokumentu, kas minēts 14. panta 1. punkta c) apakšpunktā: a) izdod: i) pilnvarotais veterinārārsts, pamatojoties uz pamatojošajiem dokumentiem, vai ii) veterinārārsts, ko attiecīgi apstiprinājusi kompetentā iestāde, pēc tam to validē kompetentā iestāde; b) tas dokumentē atbilstību 14. panta 1. punkta a), b) un c) apakšpunktam. 2. Atbilstību 14. panta 1. punkta a) apakšpunktā paredzētajām marķējuma vai apraksta prasībām verificē, pirms: a) saskaņā ar 1. punkta a) apakšpunktu izdod identifikācijas dokumentu; b) saskaņā ar 18. panta 3. punkta c) apakšpunktu dokumentē atbilstību 14. panta 1. punkta a), b) un c) apakšpunktā paredzētajām prasībām. 32. pants Identifikācijas dokumentā sniedzamā informācija 1. Identifikācijas dokumentā, kas minēts 14. panta 1. punkta c) apakšpunktā, sniedz šādu informāciju: a) dzīvnieka marķējuma raksturojums vai dzīvnieka apraksts atbilstīgi 16. panta 2. punktam; b) vārds, uzvārds un adrese īpašniekam vai fiziskai personai, kas darbojas īpašnieka vārdā un ar īpašnieka piekrišanu; c) attiecīgā gadījumā atbilstība tiem profilaktiskajiem veselības pasākumiem pret slimībām vai infekcijām (izņemot trakumsērgu), uz kuriem attiecas 18. panta 1. punkts; d) cita būtiska informācija par dzīvnieka aprakstu un veselības stāvokli. 2. Identifikācijas dokumentu, kas minēts 14. panta 1. punkta c) apakšpunktā, papildina rakstiska deklarācija, kuru parakstījis īpašnieks vai fiziska persona, kas darbojas īpašnieka vārdā un ar īpašnieka piekrišanu, un kurā norādīts, ka lolojumdzīvnieki tiek pārvietoti uz Savienību nekomerciālu mērķu dēļ. 33. pants Identifikācijas dokumenta forma 1. Komisija ar īstenošanas aktu pieņem 14. panta 1. punkta c) apakšpunktā minētā identifikācijas dokumenta paraugu, kurā ir iedaļas, kur ierakstīt informāciju, kas vajadzīga saskaņā ar 32. panta 1. punktu. Minēto īstenošanas aktu pieņem saskaņā ar 43. panta 2. punktā minēto pārbaudes procedūru. 2. Īstenošanas aktā, kas minēts 1. punktā, nosaka prasības par 1. punktā minētajā identifikācijas dokumentā lietojamajām valodām, tā izkārtojumu un derīgumu. VI NODAĻA KOPĪGI NOTEIKUMI 1. sadaļa Atkāpe attiecībā uz lolojumdzīvnieku nekomerciālu pārvietošanu uz dalībvalstīm 34. pants Atkāpe no 5., 9., 10. un 14. panta nosacījumiem 1. Atkāpjoties no 5., 9., 10. un 14. pantā paredzētajiem nosacījumiem, dalībvalstis var atļaut uz to teritoriju nekomerciālu mērķu dēļ pārvietot I pielikuma uzskaitīto sugu lolojumdzīvniekus, kuri neatbilst minēto pantu nosacījumiem, ja vien: a) pirms īpašnieks vai fiziska persona, kas darbojas īpašnieka vārdā un ar īpašnieka piekrišanu, iesniedzis atļaujas pieteikumu un galamērķa dalībvalsts atļauju piešķīrusi; b) lolojumdzīvnieki bijuši oficiāli uzraudzītā karantīnā uz laiku, kas nepieciešams, lai izpildītu minētos nosacījumus, bet nepārsniedz sešus mēnešus: i) vietā, ko apstiprinājusi kompetentā iestāde; ii) saskaņā ar atļaujā aprakstīto kārtību. 2. Atļaujā, kas minēta 1. punkta a) apakšpunkta, var ietvert atļauju tranzītam caur citu dalībvalsti, ja vien tranzīta dalībvalsts, ir devusi iepriekšēju piekrišanu galamērķa dalībvalstij. 2. sadaļa Vispārīgi nosacījumi attiecībā uz atbilstību 35. pants Dokumentu, identitātes un fiziskas pārbaudes, kas jāveic, ja nekomerciālu mērķu dēļ tiek pārvietoti lolojumdzīvnieki no dalībvalsts vai atbilstīgi 13. panta 1. punktam izveidotajā sarakstā iekļautas trešās valsts vai teritorijas uz dalībvalsti 1. Neskarot 15. pantu, lai nediskriminējošā veidā verificētu atbilstību II nodaļai, dalībvalstis veic mērķtiecīgas vai izlases veida dokumentu un identitātes pārbaudes, un vajadzības gadījumā fiziskas pārbaudes attiecībā uz lolojumdzīvniekiem, ko nekomerciālu mērķu dēļ pārvieto no dalībvalsts vai no tādas trešās valsts vai teritorijas, kas uzskaitīta saskaņā ar 13. panta 1. punktu pieņemtajā īstenošanas aktā. 2. Pēc tādas kompetentās iestādes pieprasījuma, kura atbild par šā panta 1. punktā paredzētajām pārbaudēm, īpašnieks vai fiziska persona, kas darbojas īpašnieka vārdā un ar īpašnieka piekrišanu, no dalībvalsts vai atbilstīgi 13. panta 1. punktam izveidotajā sarakstā iekļautas trešās valsts vai teritorijas uz dalībvalsti nekomerciālu mērķu dēļ pārvietojot lolojumdzīvniekus a) uzrāda identifikācijas dokumentu, kas apliecina atbilstību šādas pārvietošanas prasībām, formā, kas paredzēta: i) 22. panta 1. punktā vai ii) 23. panta 1. punktā, b) ļauj minētās pārbaudes izdarīt dzīvniekiem. 36. pants Dokumentu, identitātes un fiziskas pārbaudes attiecībā uz nekomerciālu pārvietošanu no trešās valsts vai teritorijas uz dalībvalsti 1. Ja lolojumdzīvniekus nekomerciālu mērķu dēļ no trešās valsts vai teritorijas, kas nav uzskaitīta īstenošanas aktā, kurš pieņemts saskaņā ar 13. panta 1. punktu, pārvieto uz dalībvalsti, kompetentā iestāde ceļotāja ieceļošanas vietā tam veic dokumentu un identitātes pārbaudi un vajadzības gadījumā fizisku pārbaudi. 2. Ieceļojot dalībvalstī no trešās valsts vai teritorijas, kas nav uzskaitīta saskaņā ar 13. panta 1. punktu pieņemtajā īstenošanas aktā, īpašnieks vai fiziska persona, kas darbojas īpašnieka vārdā un ar īpašnieka piekrišanu, pēc 1. punktā paredzētās kompetentās iestādes pieprasījuma: a) uzrāda identifikācijas dokumentu, kas apliecina atbilstību šādas pārvietošanas prasībām, formā, kas paredzēta: i) 26. panta 1. punktā vai ii) 27. panta b) punktā; b) ļauj minētās pārbaudes izdarīt dzīvniekiem. 3. Dalībvalstis sastāda un atjaunina ceļotāju ieceļošanas punktu sarakstu. 4. Dalībvalstis nodrošina, lai kompetentā iestāde, ko tās izraudzījušas veikt 1. punktā paredzētās pārbaudes: a) būtu pilnībā informēta par III nodaļas noteikumiem un kompetentās iestādes amatpersonas būtu pienācīgi apmācītas tās veikt; b) glabātu reģistru par veiktajām pārbaudēm; c) veiktās pārbaudes dokumentētu identifikācijas dokumentā, kas minēts: i) 10. panta e) punktā vai ii) 27. panta b) punktā. 37. pants Rīcība gadījumos, kad nav atbilstības 35. un 36. punktā paredzētajām prasībām 1. Ja 35. un 36. pantā paredzētajās pārbaudēs atklāj, ka lolojumdzīvnieks neatbilst II un III nodaļas nosacījumiem, kompetentā iestāde, apspriedusies ar pilnvaroto veterinārārstu, izlemj: a) nosūtīt lolojumdzīvnieku atpakaļ uz tā nosūtītāju valsti vai teritoriju vai b) uz laiku, kas nepieciešams, lai panāktu atbilstību II un III nodaļas nosacījumiem, uz īpašnieka rēķina oficiālā kontrolē izolēt lolojumdzīvnieku, vai c) nonāvēt lolojumdzīvnieku bez finansiālas kompensācijas īpašniekam vai fiziskai personai, kas darbojas īpašnieka vārdā un ar īpašnieka piekrišanu, ja nosūtīšana atpakaļ un izolācija nav iespējama. 2. Ja kompetentā iestāde noraida lolojumdzīvnieku nekomerciālu pārvietošanu uz Savienību, nodrošina mītni, kur tie atrodas oficiālā kontrolē, līdz: a) tie dodas atpakaļ uz savu nosūtītāju valsti vai teritoriju vai b) tiek pieņemts kāds cits administratīvs lēmums par šiem lolojumdzīvniekiem. 38. pants Drošības pasākumi Ja dalībvalstī, trešā valstī vai teritorijā konstatēta vai izplatās trakumsērga un tas var nopietni apdraudēt sabiedrības vai dzīvnieku veselību, bez kavēšanās un atkarībā no situācijas nopietnības Komisija pēc savas iniciatīvas vai pēc dalībvalsts pieprasījuma ar īstenošanas aktu var pieņemt kādu no šādiem pasākumiem: a) lolojumdzīvnieku nekomerciālas pārvietošanas vai tranzīta apturēšana no visas vai daļas skartās dalībvalsts vai trešās valsts vai teritorijas; b) lolojumdzīvnieku nekomerciālas pārvietošanas vai tranzīta apturēšana no visas vai daļas skartās dalībvalsts vai trešās valsts vai teritorijas. Minētos īstenošanas aktus pieņem saskaņā ar 43. panta 2. punktā minēto pārbaudes procedūru. Pienācīgi pamatotos gadījumos, kad steidzamības dēļ noteikti vajadzīgs ierobežot vai novērst nopietnu risku sabiedrības vai dzīvnieku veselībai, Komisija saskaņā ar 43. panta 3. punktā minēto procedūru pieņem tūlītēji piemērojamus īstenošanas aktus. 39. pants Informēšanas pienākumi 1. Vēlākais līdz [date to be inserted: one year after entry into force of this Regulation] dalībvalstis sniedz sabiedrībai skaidru un viegli pieejamu informāciju par šādiem jautājumiem: a) 17. pantā paredzētā kvalifikācija, kas vajadzīga, lai implantētu uztvērējraidītāju; b) 6. un 11. pantā paredzētā atļauja atkāpties no nosacījuma par vakcinēšanu pret trakumsērgu attiecībā uz jauniem I pielikuma A daļā uzskaitīto sugu lolojumdzīvniekiem; c) nosacījumi, kas piemērojami to I pielikumā uzskaitīto sugu lolojumdzīvnieku nekomerciālai pārvietošanai uz dalībvalstu teritoriju: i) kuri neatbilst 5., 9., 10. un 14. pantam; ii) kuri ir no konkrētām valstīm un teritorijām, kurām piemēro 15. pantā paredzētos nacionālos noteikumus; d) 36. panta 3. punktā prasītais ceļotāju ieceļošanas punktu saraksts, kurā norādīta arī kompetentā iestāde, kas izraudzīta 36. panta 4. pantā paredzēto pārbaužu veikšanai; e) nacionālajos noteikumos ietvertie 14. panta 2. punktā paredzētie nosacījumi, kas piemērojami I pielikuma B daļā uzskaitīto sugu lolojumdzīvnieku nekomerciālai pārvietošanai uz dalībvalsts teritoriju. 2. Lai nodrošinātu 1. punktā paredzēto informēšanas prasību vienādu piemērošanu, Komisija var pieņemt īstenošanas aktus. Minētos īstenošanas aktus pieņem saskaņā ar 43. panta 2. punktā minēto pārbaudes procedūru. 3. sadaļa Procedūras noteikumi 40. pants Deleģēto aktu darbības joma 1. Lai ņemtu vērā tehnikas attīstību, zinātnes sasniegumus un sabiedrības veselības un I pielikuma uzskaitīto sugu lolojumdzīvnieku veselības aizsardzību, Komisija ir pilnvarota pieņemt deleģētos aktus saskaņā ar 41. pantu, lai grozītu šīs regulas II līdz V pielikumu. 2. Lai nepieļautu, ka lolojumdzīvnieku komerciālu pārvietošanu krāpnieciski noformē kā nekomerciālu pārvietošanu, Komisija ir pilnvarota pieņemt deleģētos aktus saskaņā ar 41. pantu un izstrādāt noteikumus, kas ierobežo to I pielikumā uzskaitīto sugu lolojumdzīvnieku skaitu, kuri vienā nekomerciālas pārvietošanas reizē ceļo kopā ar īpašnieku vai fizisku personu, kas darbojas īpašnieka vārdā un ar īpašnieka piekrišanu. 41. pants Deleģējuma īstenošana 1. Pilnvaras pieņemt deleģētos aktus Komisijai piešķir, ievērojot šajā pantā izklāstītos nosacījumus. 2. Pilnvaras pieņemt 7. panta 1. punktā, 16. panta 2. punkta otrajā daļā, 18. panta 1. punkta pirmajā daļā un 40. pantā minētos deleģētos aktus Komisijai piešķir uz nenoteiktu laiku no (*). (*) Pamata leģislatīvā akta spēkā stāšanās datums vai jebkurš cits likumdevēja noteikts datums]. 3. Eiropas Parlaments vai Padome jebkurā laikā var atsaukt 7. panta 1. punktā, 16. panta 2. punkta otrajā daļā, 18. panta 1. punkta pirmajā daļā un 40. pantā minēto pilnvaru deleģēšanu. Ar lēmumu par atsaukšanu izbeidz tajā norādīto pilnvaru deleģēšanu. Lēmumu stājas spēkā nākamajā dienā pēc tā publicēšanas Eiropas Savienības Oficiālajā Vēstnesī, vai arī tajā noradītā vēlākā dienā. Tas neskar jau spēkā esošos deleģētos aktus. 4. Tiklīdz Komisija pieņem deleģēto aktu, tā par to vienlaikus paziņo Eiropas Parlamentam un Padomei. 5. Saskaņā ar 7. panta 1. punktu, 16. panta 2. punkta otro daļu, 18. panta 1. punkta pirmo daļu un 40. pantu pieņemts deleģētais stājas spēkā tikai tad, ja divu mēnešu laikā no dienas, kad minētais akts paziņots Eiropas Parlamentam un Padomei, ne Eiropas Parlaments, ne Padome nav izteikuši iebildumus, vai ja pirms minētā laikposma beigām gan Eiropas Parlaments, gan Padome ir informējuši Komisijai par savu nodomu neizteikt iebildumus. Pēc Eiropas Parlamenta vai Padomes iniciatīvas šo laikposmu pagarina par diviem mēnešiem. 42. pants Steidzamības procedūra 1. Deleģētais akts, kas pieņemts saskaņā ar šo pantu, stājas spēkā nekavējoties, un to piemēro, kamēr nav izteikti nekādi iebildumi atbilstoši 2. punktam. Paziņojot deleģēto aktu Eiropas Parlamentam un Padomei, izklāsta iemeslus, kādēļ izmanto steidzamības procedūru. 2. Eiropas Parlaments un Padome var izteikt iebildumus pret deleģēto aktu saskaņā ar 41. panta 5. punktā minēto procedūru. Šādā gadījumā Komisija nekavējoties atceļ aktu, ievērojot Eiropas Parlamenta vai Padomes paziņojumu par lēmumu izteikt iebildumus. 43. pants Komitejas procedūra 1. Komisijai palīdz Pārtikas aprites un dzīvnieku veselības pastāvīgā komiteja, kas izveidota ar Regulas (EK) Nr. 178/2002 58. pantu. Minētā komiteja ir komiteja Regulas (ES) Nr. 182/2011 nozīmē. 2. Ja ir atsauce uz šo punktu, piemēro Regulas (ES) Nr. 182/2011 5. pantu. Ja komitejas atzinums jāsaņem rakstiskā procedūrā, minēto procedūru izbeidz, nepanākot rezultātu, ja atzinuma sniegšanas termiņā tā nolemj komitejas priekšsēdētājs vai to pieprasa komitejas locekļi ar vienkāršu balsu vairākumu. 3. Ja ir atsauce uz šo punktu, piemēro Regulas (ES) Nr. 182/2011 8. pantu saistībā ar tās 5. pantu. 44. pants Sankcijas Dalībvalstis izstrādā noteikumus par sankcijām, ko piemēro par šīs regulas pārkāpumiem, un veic visus pasākumus, kas vajadzīgi, lai nodrošinātu to īstenošanu. Paredzētajām sankcijām jābūt iedarbīgām, samērīgām un preventīvām. Dalībvalstis paziņo šos noteikumus Komisijai vēlākais līdz [date to be inserted: one year after entry into force of this Regulation] un nekavējoties paziņo tai visus turpmākos grozījumus, kas skar attiecīgos noteikumus. VII NODAĻA Pārejas un nobeiguma noteikumi 45. pants Atcelšana 1. Regulu (EK) Nr. 998/2003 atceļ no [date to be inserted: one year after entry into force of this Regulation]. Kamēr nav stājies spēkā saskaņā ar 13. panta 1. vai 2 punktu pieņemtais īstenošanas akts, atsauces šajā regulā uz sarakstu minētajā īstenošanas aktā, uzskata par atsaucēm uz Regulas (EK) Nr. 998/2003 II pielikuma B daļas 2. sadaļas vai C daļas trešo valstu un teritoriju sarakstu. 2. Atsauces uz atcelto regulu uzskata par atsaucēm uz šo regulu un tās lasa saskaņā ar atbilstības tabulu VI pielikumā. 46. pants Pārejas pasākumi attiecībā uz identifikācijas dokumentiem 1. Atkāpjoties no 22. panta 1. punkta, identifikācijas dokumentu uzskata par atbilstīgu šai regulai, ja: a) tas sastādīts atbilstīgi Lēmumā 2003/803/EK noteiktajam pases paraugam; b) tas izdots ne vēlāk kā vienu gadu no dienas, kad stājies spēkā saskaņā ar 22. panta 1. punktu pieņemtais īstenošanas akts. 2. Atkāpjoties no 26. panta 1. punkta, identifikācijas dokumentu uzskata par atbilstīgu šai regulai, ja: a) tas sastādīts atbilstīgi Lēmumā 2011/874/ES II pielikumam iekļautajam pases paraugam; b) tas izdots ne vēlāk kā vienu gadu no dienas, kad stājies spēkā saskaņā ar 26. panta 1. punktu pieņemtais īstenošanas akts. 47. pants Stāšanās spēkā un piemērojamība Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no xxxx [date to be inserted: one year after entry into force of this Regulation]. Šī regula uzliek saistības kopumā un ir tieši piemērojama visās dalībvalstīs. Briselē, Eiropas Parlamenta vārdā — Padomes vārdā — priekšsēdetājs priekšsēdetājs I PIELIKUMS Lolojumdzīvnieku sugas A DAĻA Suņi (Canis lupus familiaris) Kaķi (Felis silvestris catus) Mājas seski (Mustela putorius furo) B DAĻA Bezmugurkaulnieki (izņemot bites un kamenes, kas ir Direktīvas 92/65/EEK darbības jomā, un gliemji, vēžveidīgie un adatādaiņi, kuri ir Direktīvas 2006/88/EK darbības jomā) Dekoratīvie ūdensdzīvnieki, ko audzē nekomerciālos akvārijos (neietilpst Direktīvas 2006/88/EK darbības jomā) Abinieki Rāpuļi Putni: visas putnu sugas, izņemot mājputnus, kas ir Direktīvu 92/65/EEK un 2009/158/EK darbības jomā) Zīdītāji: grauzēji un mājas truši. II PIELIKUMS 3. panta f) apakšpunktā noteikto dalībvalstu saraksts Valsts kods || Valsts || Ietvertās teritorijas BE || Beļģija || BG || Bulgārija || CZ || Čehija || DK || Dānija || Fēru salas un Grenlande DE || Vācija || EE || Igaunija || IE || Īrija || EL || Grieķija || ES || Spānija || Baleāru salas, Kanāriju salas, Seūta un Melilja FR || Francija || Francijas Gviāna, Gvadelupa, Martinika un Reinjona IT || Itālija || CY || Kipra || LV || Latvija || LT || Lietuva || LU || Luksemburga || HU || Ungārija || MT || Malta || NL || Nīderlande || AT || Austrija || PL || Polija || PT || Portugāle || Azoru salas un Madeira RO || Rumānija || SI || Slovēnija || SK || Slovākija || FI || Somija || SE || Zviedrija || UK || Apvienotā Karaliste || Normandijas salas un Menas sala GI || Gibraltārs || III PIELIKUMS Tehniskās prasības uztvērējraidītājiem Uztvērējraidītājs ir lasāmrežīma pasīva radiofrekvences identifikācijas ierīce, kas: a) atbilst standartam ISO 11784 un izmanto HDX vai FDX-B tehnoloģiju; b) ir nolasāma ar nolasīšanas ierīci, kas ir saderīga ar standartu ISO 11785. IV PIELIKUMS Trakumsērgas vakcīnu derīguma prasības 1. Vakcīnai pret trakumsērgu: a) jābūt vakcīnai, kas nav dzīva, modificēta vakcīna un kas pieder pie vienas no šādām kategorijām: i) inaktivēta vakcīna, kuras devā ir vismaz viena antigēnu vienība (Pasaules Veselības organizācijas ieteikums), vai ii) rekombinēta vakcīna, kas trakumsērgas vīrusa imunizējošo glikoproteīnu eksprimē dzīva vīrusa vektorā; b) ja vakcīnu ievada dalībvalstī, vajadzīgs, lai tai būtu piešķirta tirdzniecības atļauja saskaņā ar: i) Direktīvas 2001/82/EK 5. pantu vai ii) Regulas (EK) Nr. 726/2004 3. pantu; c) ja vakcīnu ievada trešā valstī, vajadzīgs, lai kompetentā iestāde tai būtu piešķīrusi apstiprinājumu vai licenci un lai tā atbilstu vismaz tam prasībām, kuras noteiktas Pasaules Dzīvnieku veselības organizācijas Sauszemes dzīvnieku diagnostisko testu un vakcīnu rokasgrāmatas trakumsērgai veltītās nodaļas attiecīgajā daļā. 2. Vakcinēšanai pret trakumsērgu jāatbilst šādiem nosacījumiem: a) vakcīnu ievada kompetentās iestādes apstiprināts veterinārārsts; b) kompetentās iestādes apstiprināts veterinārārsts 22. panta 1. punktā vai 26. panta 1. punktā paredzētajā formā sagatavotā identifikācijas dokumenta attiecīgajā sadaļā ieraksta vakcīnas ievadīšanas datumu; c) vakcīnas ievadīšanas datums, kas minēts b) apakšpunktā, nav pirms 22. panta 1. punktā vai 26. panta 1. punktā paredzētajā formā sagatavotā identifikācijas dokumenta attiecīgajā sadaļā norādītā datuma, kad implantēts mikročips vai uzlikts tetovējums; d) apstiprinātais veterinārārsts 22. panta 1. punktā vai 26. panta 1. punktā paredzētajā formā sagatavotā identifikācijas dokumenta attiecīgajā sadaļā ieraksta, cik ilgu laiku vakcinēšana nodrošina imunitāti. Šis laiks sākas no aizsargimunitātes izveidošanās, kam vajadzīga vismaz 21 diena no dienas, kad izpildīts vakcinēšanas protokols, kuru pirmreizējai vakcinēšanai noteicis ražotājs, un turpinās, līdz beidzas aizsargimunitātes darbības laiks, kas noteikts 1. punkta b) apakšpunktā minētās tirdzniecības atļaujas tehniskajā specifikācijā vai 1. punkta c) apakšpunktā minētajā apstiprinājumā vai licencē trakumsērgas vakcīnai dalībvalstī vai trešā valstī vai teritorijā, kur vakcīnu ievada; e) ja revakcinēšana nav veikta d) apakšpunktā norādītajā laikā, kad iepriekšējā vakcinēšana nodrošina imunitāti, to uzskata par pirmreizējo vakcinēšanu. V PIELIKUMS Trakumsērgas antivielu titrēšanas testa derīguma prasības 1. Kompetentās iestādes apstiprinātam veterinārārstam jāņem asins paraugi, kas nepieciešami, lai veiktu trakumsērgas antivielu titrēšanas testu, un paraugu ņemšana viņam jādokumentē 22. panta 1. punktā vai 26. panta 1. punktā paredzētajā formā sagatavotā identifikācijas dokumenta attiecīgajā sadaļā. 2. Trakumsērgas antivielu titrēšanas tests a) jāizdara paraugam, kas ņemts vismaz 30 dienas pēc vakcinēšanas dienas un i) ne mazāk ka trīs mēnešus pirms dienas, kad: – notiek nekomerciāla pārvietošana no trešās valsts vai teritorijas, kas nav uzskaitītas saskaņā ar 13. pantu pieņemtajos īstenošanas aktos, vai – notiek tranzīts caur šādu trešo valsti vai teritoriju, ja nav izpildīti 12. panta b) punkta nosacījumi, vai ii) pirms lolojumdzīvnieks atstājis Savienību un to pārvieto vai ved tranzītā caur trešo valsti vai teritoriju, kas nav uzskaitītas saskaņā ar 13. pantu pieņemtajos īstenošanas aktos; identifikācijas dokumentā, kura forma paredzēta 22. panta 1. punktā, jāapliecina, ka pirms pārvietošanas sākuma dienas izdarīts trakumsērgas antivielu titrēšanas tests un tā rezultāti bijuši labvēlīgi; b) vismaz 0,5 IU/ml serumā mērī to antivielu līmeni, kuras neitralizē trakumsērgas vīrusu, un izmanto metodi, kas noteikta Pasaules Dzīvnieku veselības organizācijas Sauszemes dzīvnieku diagnostisko testu un vakcīnu rokasgrāmatas trakumsērgai veltītās nodaļas attiecīgajā daļā; c) tiek izdarīts laboratorijā, kas apstiprināta saskaņā ar Lēmuma 2000/258/EK 3. pantu; d) netiek izdarīts atkārtoti pēc b) punktā aprakstītā labvēlīgā rezultāta, ja vien dzīvnieks ir revakcinēts saskaņā ar IV pielikuma 2. panta e) apakšpunktu. VI PIELIKUMS Atbilstības tabula [minēta 45. panta 2. punktā] Regula (EK) Nr. 998/2003 || Šī regula 1. pants || 1. pants 2. panta pirmā daļa || 2. panta 1. punkts 2. panta otrā daļa || 2. panta 2. punkta a) apakšpunkts 2. panta trešā daļa || 2. panta 2. punkta b) apakšpunkts 3. panta a) punkts || 3. panta b) punkts 3. panta b) punkts || 3. panta e) punkts 3. panta c) punkts || 3. panta a) punkts 4. panta 1. punkta pirmās daļas ievadfrāze || --- 4. panta 1. punkta a) un b) apakšpunkts || 16. panta 1. punkta pirmā daļa 4. panta 1. punkta otrā daļa || 16. panta 1. punkta otrā daļa 4. panta 2. punkts || 21. panta 1. punktā b) apakšpunkts 4. panta 3. punkts || --- 4. panta 4. punkts || --- 5. panta 1. punkta a) apakšpunkts || 5. panta a) punkts 5. panta 1. punkta b) apakšpunkta ievadfrāze || 5. panta d) punkts 5. panta 1. punkta b) apakšpunkta i) daļa || 5. panta b) punkts 5. panta 1. punkta b)apakšpunkta ii) daļa || 5. panta c) punkts 5. panta 1. punkta otrā daļa || 18. pants 5. panta 2. punkts || 6. pants 6. pants || --- 7. pants || 9. un 14. pants, 30. panta 1. punkts un 40. pants 8. panta 1. punkta a) apakšpunkta i) daļa || 10. un 12. pants 8. panta 1. punkta a) apakšpunkta ii) daļa || --- 8. panta 1. punkta b) apakšpunkta i) daļa || 10. pants 8. panta 1. punkta b)apakšpunkta ii) daļa || --- 8. panta 2. punkts || 10. panta e) punkts un 27. pants 8. panta 3. punkta a) apakšpunkts || 13. panta 1. punkts 8. panta 3. punktā b) apakšpunkts || 15. pants 8. panta 3. punkta c) apakšpunkts || 11. pants 8. panta 4. punkts || 26. panta 1. punkts 9. pants || 14. pants un 33. panta 1. punkts 10. pants || 13. panta 2. un 3. punkts 11. panta pirmais teikums || 39. panta 1. punkts 11. panta otrais teikums || 36. panta 3. punkta a) apakšpunkts 12. panta pirmā daļa || 36. panta 1. punkts 12. panta otrā daļa || 36. panta 4. punkts 13. pants || 36. panta 3. punkts un 39. panta 1. punkta d) apakšpunkts 14. panta pirmā daļa || 35. panta 2. punkts un 36. panta 2. punkts 14. panta otrā daļa || 16. panta 1. punkta otrā daļa 14. panta trešā daļa || 37. panta 1. punkts 14. panta ceturtā daļa || 37. panta 2. punkts 15. pants || V pielikuma 2. punkta c) apakšpunkts 16. pants || --- 17. panta pirmā daļa || --- 17. panta otrā daļa || 22. panta 1. punkts 18. panta pirmā daļa || --- 18. panta otrā daļa || 38. pants 19. pants || 13. un 40. pants un 43. panta 2. punkts 19.a panta 1. punkta un 2. punkts || 40. panta 1. punkts 19.a panta 3. punkts || --- 19.b panta 1. punkts || 41. panta 1. un 2. punkts 19.b panta 2. punkts || 41. panta 4. punkts 19.b panta 3. punkts || --- 19.c panta 1. un 3. punkts || 41. panta 3. punkts 19.c panta 2. punkts || --- 19.d panta 1. punkts un 19.d panta 2. punkts || 41. panta 5. punkts 19.d panta 3. punkts || --- 20.–23. pants || --- 24. panta 1., 2. un 3. punkts || 43. panta 1., 2. un 3. punkts 24. panta 4. un 5. punkts || --- 25. pants || 47. pants I pielikums || I pielikums Ia pielikums || III pielikums Ib pielikums || IV pielikums II pielikuma A daļa un B daļas 1. iedaļa || II pielikums II pielikuma B. daļas 2. iedaļa || [13. panta 1. punkts] II pielikuma C daļa || [13. panta 2. punkts] --- || 3. panta c), d), f) un g) punkts --- || 4. pants --- || 7. pants --- || 8. pants --- || 16. panta 2. punkts --- || 17. pants --- || 19. pants --- || 20. pants --- || 21. panta 1. punkta a) un c)–f) apakšpunkts un 21. panta 2. punkts --- || 22. panta 2. punkts --- || 23. pants --- || 24. pants --- || 25. panta 1. punkta a) un c)–f) apakšpunkts un 25. panta 2. punkts --- || 26. panta 2. punkts --- || 27. pants --- || 28. pants --- || 29. pants --- || 24. pants --- || 25. pants --- || 26. pants --- || 27. pants --- || 28. pants --- || 29. pants --- || 30. panta 2. punkts --- || 31. pants --- || 32. pants --- || 33. panta 2. punkts --- || 34. pants --- || 35. pants --- || 39. panta 1. punkta a), b), c) un e) apakšpunkts un 39. panta 2. punkts --- || 42. pants --- || 44. pants --- || 45. pants --- || 46. pants --- || V pielikums --- || VI pielikums [1] OV L 146, 13.6.2003., 1. lpp. [2] OV L 87, 31.3.2009., 109. lpp. [3] OV L 132, 29.5.2010., 3. lpp. [4] OV L 268, 14.9.1992., 54. lpp. [5] OV C […], […], […]. lpp. [6] OV C […], […], […]. lpp. [7] OV L 146, 13.6.2003., 1. lpp. [8] OV L 132, 29.5.2010., 3. lpp. [9] OV L 268, 14.9.1992., 54. lpp. [10] OV L 328, 24.11.2006., 14. lpp. [11] OV L 343, 22.12.2009., 74. lpp. [12] OV L 61, 3.3.1997., 1. lpp. [13] OV L 68, 15.3.1973., 1. lpp. [14] OV L 311, 28.11.2001., 1. lpp. [15] OV L 136, 30.4.2004., 1. lpp. [16] OV L 79, 30.3.2000., 40. lpp. [17] OV L 224, 18.8.1990., 29. lpp. [18] OV L 268, 24.9.1991., 56. lpp. [19] OV L 165, 30.4.2004., 1. lpp. [20] OV L 55, 28.2.2011., 13 lpp.. [21] OV L 312, 27.11.2003., 1. lpp. [22] OV L 343, 23.12.2011., 65. lpp.